MT Il-Ġurnal Uffiċjali tal-Unjoni Ewropea L 169/1

REGOLAMENT TAL-KUMMISSJONI (UE) Nru 627/2011

tas-27 ta’ Ġunju 2011

li jimponi dazju provviżorju antidumping fuq l-importazzjonijiet ta’ ċerti pajpijiet u tubi mingħajr saldaturi tal-azzar li ma jissaddadx li joriġinaw mir-Repubblika Popolari taċ-Ċina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 7 tiegħu,

Wara li kkonsultat lill-Kumitat Konsultattiv,

Billi:

A. PROĊEDURA

1. Bidu

(1) Fit-30 ta’ Settembru 2010, il-Kummissjoni Ewropea (“il-Kummissjoni”) ħabbret, permezz ta’ avviż ippubblikat f’Il-Ġurnal Uffiċjali tal-Unjoni Ewropea (2), il-bidu ta’ proċedura antidumping fir-rigward tal-importazzjonijiet ta’ ċerti pajpijiet u tubi mingħajr saldaturi tal-azzar li ma jissaddadx li joriġinaw mir-Repubblika Popolari taċ-Ċina (“RPĊ” jew il-“pajjiż ikkonċernat”).

(2) Il-proċedura nbdiet bħala riżultat ta’ lment li tressaq fis-16 ta’ Awwissu 2010 mill-Kumitat tad-Difiża tal-Industrija tat-Tubi Mingħajr Saldaturi tal-Azzar li ma Jissaddadx tal-Unjoni Ewropea (“il-Kumitat tad-Difiża”) f’isem żewġ gruppi ta’ produtturi tal-Unjoni (“l-ilmentaturi”) li jirrappreżentaw proporzjon kbir ħafna, f’dan il-każ ta’ aktar minn 50 %, tal-produzzjoni kollha ta’ pajpijiet u tubi mingħajr saldaturi tal-azzar li ma jissaddadx fl-Unjoni. L-ilment inkluda evidenza prima facie ta’ dumping tal-prodott ikkonċernat u ta’ ħsara materjali li tirriżulta minnu, li kienet meqjusa bħala ġustifikazzjoni xierqa għat-tnedija ta’ proċedura.

2. Il-partijiet ikkonċernati mill-proċedura

(3) Il-Kummissjoni avżat uffiċjalment bit-tnedija tal-proċedura lill-kwerelant, lil produtturi oħrajn magħrufa fl-Unjoni, lill-produtturi esportaturi magħrufa u lir-rappreżentanti tar-RPĊ, lill-importaturi, il-fornituri u l-utenti magħrufa, kif ukoll lill-assoċjazzjonijiet tagħhom. Il-Kummissjoni avżat ukoll lill-produtturi fl-Istati Uniti minħabba li dan kien previst bħala pajjiż analogu possibbli. Il-partijiet interessati ngħataw l-opportunità li jippreżentaw il-fehmiet tagħhom bil-miktub u li jitolbu smigħ fil-limitu ta’ żmien stabbilit fin-notifikazzjoni tal-inizjazzjoni.

(4) Il-partijiet interessati kollha li talbu dan u li wrew li kien hemm raġunijiet partikolari għaliex għandhom jinstemgħu, ingħataw seduta.

(5) Fid-dawl tan-numru apparentement għoli ta’ produtturi esportaturi, importaturi mhux relatati u produtturi tal-Unjoni, it-teħid tal-kampjuni kien previst fin-notifikazzjoni tal-inizjazzjoni għad-determinazzjoni tad-dumping u l-ħsara, skont l-Artikolu 17 tar-Regolament bażiku. Sabiex il-Kummissjoni tkun tista’ tiddeċiedi jekk it-teħid tal-kampjuni huwiex neċessarju u, jekk iva, biex tagħżel kampjun, il-produtturi esportaturi, l-importaturi u l-produtturi tal-Unjoni kollha ntalbu jagħmlu lilhom infushom magħrufa lill-Kummissjoni u jipprovdu, kif speċifikat fin-notifikazzjoni tal-inizjazzjoni, informazzjoni bażika dwar l-attivitajiet tagħhom relatati mal-prodott taħt investigazzjoni matul il-perjodu ta’ investigazzjoni mill-1 ta’ Lulju 2009 sat-30 ta’ Ġunju 2010. L-awtoritajiet tar-RPĊ ġew ikkonsultati wkoll.

(a) It-teħid ta’ kampjuni ta’ produtturi esportaturi Ċiniżi

(6) Minn fost il-31 produttur esportatur jew gruppi ta’ produtturi esportaturi Ċiniżi li ppreżentaw ruħhom, il-Kummissjoni għażlet, skont l-Artikolu 17 tar-Regolament bażiku, kampjun ibbażat fuq l-akbar volum rappreżentattiv ta’ esportazzjonijiet li jistgħu jiġu investigati b’mod raġonevoli fiż-żmien disponibbli. Il-kampjun magħżul kien jikkonsisti minn tliet (gruppi ta’) kumpaniji, li jirrappreżentaw 25 % tal-importazzjonijiet totali rreġistrati fl-Eurostat matul il-PI u aktar minn 38 % tal-volum totali tal-esportaturi li kkooperaw fil-PI. Skont l-Artikolu 17(2) tar-Regolament bażiku, il-partijiet ikkonċernati u l-awtoritajiet Ċiniżi ġew ikkonsultati iżda ma qajmu ebda oġġezzjoni għall-kampjun propost.

(b) It-teħid ta’ kampjuni ta’ produtturi tal-Unjoni

(7) Minn fost il-21 produttur tal-Unjoni li kkuntattjat il-Kummissjoni, ħdax ipprovdew l-informazzjoni mitluba u qablu li jiġu inklużi fil-kampjun. Fuq il-bażi tal-informazzjoni rċevuta mingħand dawn il-produtturi tal-Unjoni li kkooperaw, il-Kummissjoni għażlet kampjun ta’ żewġ gruppi li jirrappreżentaw ħames produtturi tal-Unjoni. Il-kampjun intgħażel fuq il-bażi tal-volumi tal-bejgħ u tal-produzzjoni. Il-produtturi tal-Unjoni magħżula fil-kampjun kienu jirrappreżentaw 48 % tal-bejgħ totali fl-UE tal-produtturi kollha tal-Unjoni, u 80 % tal-produtturi li ppreżentaw ruħhom.

(8) Mit-62 importatur mhux relatat li kkuntattjat il-Kummissjoni, kienu biss ħames kumpaniji li wieġbu għall-mistoqsijiet tal-kampjun sad-data tal-għeluq. Għalhekk, kien ikkunsidrat li ma kien meħtieġ l-ebda teħid ta’ kampjuni, u l-kwestjonarji ntbagħtu lil dawn il-kumpaniji kollha. Eventwalment, kienu biss żewġ importaturi li wieġbu għall-kwestjonarju u li kkooperaw bis-sħiħ fl-investigazzjoni.

(ċ) It-tweġibiet għall-kwestjonarju u l-verifiki

(9) Sabiex il-produtturi esportaturi fir-RPĊ magħżula fil-kampjun jitħallew iressqu talba għal trattament tal-ekonomija tas-suq (“TES”) jew trattament individwali (“TI”), jekk din tkun ix-xewqa tagħhom, il-Kummissjoni bagħtet formoli b’talbiet lill-produtturi esportaturi magħżula fil-kampjun. Il-gruppi kollha ta’ produtturi esportaturi talbu t-TES skont l-Artikolu 2(7) tar-regolament bażiku jew TI f’każ li l-investigazzjoni tistabbilixxi li ma ssodisfawx il-kundizzjonijiet għal TES.

(10) Tliet (gruppi ta’) kumpaniji talbu eżaminazzjoni individwali. L-eżaminazzjoni ta’ dawn it-talbiet fl-istadju provviżorju ma kinitx fattibbli fi ħdan il-qafas ta’ żmien. Deċiżjoni dwar jekk l-eżaminazzjoni individwali hijiex se tingħata lil kwalunkwe waħda minn dawn il-kumpaniji mistennija tittieħed fl-istadju definittiv.

(11) Il-Kummissjoni uffiċjalment żvelat ir-riżultati tas-sejbiet tat-TES lill-produtturi esportaturi magħżula fil-kampjun ikkonċernati fir-RPĊ, kif ukoll lill-produtturi tal-Unjoni magħżula fil-kampjun.

(12) It-tweġibiet għall-kwestjonarju waslu mingħand il-produtturi esportaturi magħżula fil-kampjun fir-RPĊ, mingħand il-produtturi kollha tal-Unjoni magħżula fil-kampjun, żewġ importaturi tal-Unjoni mhux relatati u utent wieħed.

(13) Il-Kummissjoni fittxet u vverifikat l-informazzjoni kollha li hija qieset bħala meħtieġa għall-iskop tal-analiżi tat-TES jew it-TI u għal determinazzjoni provviżorja tad-dumping, il-ħsara li tirriżulta minnu u l-interess tal-Unjoni. Saru żjarat ta’ verifika fil-bini tal-kumpaniji li ġejjin.

Produtturi esportaturi fir-RPĊ

— Changshu Walsin Specialty Steel Co., Ltd., Haiyu Town, Changshu City u l-kumpaniji relatati magħha: Shanghai Baihe Walsin Lihwa Specialty Steel Products Co., Ltd., Baihe Town, Qingpu District, Shanghai; Yantai Jin Cheng Precision Wire Rod Co., Ltd., ETDZ Yantai City, Shandong Province; Yantai Dazhong Recycling Resource Co., Ltd., ETDZ Yantai City, Shandong Province;

— Shanghai Jinchang Stainless Steel Tube Manufacturing Co., Ltd., Situan Town, Fengxian District, Shanghai u l-kumpaniji relatati magħha: Shanghai Jinchang International Trade Co., Ltd., Situan Town, Fengxian District, Shanghai; Shanghai Jinchang international trading Chongqing Co., Ltd., Jieshi Town, Banan District, Chongqing;

— Wenzhou Jiangnan Steel Pipe Manufacturing Co., Ltd.,Yongzhong, Longwan district, Wenzhou.

Produtturi tal-Unjoni

— Il-Kwartieri Ġenerali ta’ Salzgitter Mannesmann Stainless Tubes; Mülheim an der Ruhr, il-Ġermanja;

— Salzgitter Mannesmann Stainless Tubes Deutschland; Remscheid, il-Ġermanja;

— Tubacex Tubos Inoxidables, S.A., Llodio, Spanja.

Produtturi fil-pajjiż analogu

— PEXCO, Scranton, Pennsylvania;

— Salem Tube, Greenville, Pennsylvania;

— Salzgitter Mannesmann Stainless Tubes USA, Houston, Texas;

— Sandvik Materials Technology, Scranton, Pennsylvania.

3. Il-perjodu ta’ investigazzjoni

(14) L-investigazzjoni tad-dumping u l-ħsara kopriet il-perjodu mill-1 ta’ Lulju 2009 sat-30 ta’ Ġunju 2010 (“il-perjodu ta’ investigazzjoni” jew “PI”). L-eżami tat-tendenzi rilevanti għall-valutazzjoni tal-ħsara kopra l-perjodu mill-2006 sa tmiem il-perjodu ta’ investigazzjoni (“il-perjodu kkunsidrat”).

B. IL-PRODOTT IKKONĊERNAT U PRODOTT SIMILI

1. Il-prodott ikkonċernat

(15) Il-prodott ikkonċernat kif deskritt fin-Notifikazzjoni tal-Inizjazzjoni huwa ċerti pajpijiet u tubi mingħajr saldaturi tal-azzar li ma jissaddadx, għajr dawk b’fittings imwaħħlin magħhom maħsuba biex iwasslu gassijiet jew likwidi għall-użu fl-ajruplani ċivili, li bħalissa jaqgħu taħt il-kodiċi NM 7304 11 00, 7304 22 00, 7304 24 00, ex 7304 41 00, 7304 49 10, ex 7304 49 93, ex 7304 49 95, ex 7304 49 99 u ex 7304 90 00 (“il-prodott ikkonċernat”). Dan jinkludi “hollows” mhux irfinuti, prodotti rfinuti bis-sħana u prodotti rfinuti bil-kesħa.

(16) Il-proċess tal-produzzjoni normalment juża ċilindri (“billetti”) tal-azzar li ma jissaddadx bħala materja prima. Fl-ewwel pass tal-produzzjoni, “hollow” mhux irfinuta tiġi manifatturata jew billi tintuża pressa tal-estrużjoni jew permezz ta’ proċess ta’ titqib bis-sħana. Sussegwentement, il-“hollow” tista’ l-ewwel tiġi pproċessata permezz ta’ proċess ta’ rfinar bis-sħana li jirriżulta f’pajp irfinut bis-sħana u li jkompli jiġi pproċessat permezz ta’ proċess ta’ rfinar bil-kesħa (proċess tat-tip cold pilger) jew permezz ta’ proċess ta’ ġbid bil-kiesaħ, li jirriżulta f’pajp irfinut bil-kesħa. It-tipi ta’ prodotti kollha (hollows, pajpijiet irfinuti bis-sħana u pajpijiet irfinuti bil-kesħa) għandhom l-istess karatteristiċi fiżiċi, kimiċi u tekniċi bażiċi u l-istess użijiet bażiċi.

(17) Il-pajpijiet u t-tubi mingħajr saldaturi tal-azzar li ma jissaddadx jintużaw l-aktar fl-industriji li ġejjin: l-industriji tal-kimika u tal-petrokimika, il-produzzjoni tal-fertilizzanti, il-ġenerazzjoni tal-enerġija, l-inġinerija ċivili u l-kostruzzjoni, il-farmakoloġija u t-teknoloġiji mediċi, il-bijoteknoloġija, it-trattament tal-ilma u l-inċinerazzjoni tal-iskart, l-esplorazzjoni u l-produzzjoni taż-żejt u tal-gass, l-ipproċessar tal-faħam u tal-gass, l-ipproċessar tal-ikel.

(18) Produttur wieħed tal-Unjoni, li jkompli jipproċessa tubi tal-azzar li ma jissaddadx, sostna li f’każ li jkollhom jiġu imposti xi miżuri, il-kodiċi NM 7304 49 10 għandu jiġi eskluż mill-ambitu tagħhom għaliex huwa kien ikopri hollows mhux irfinuti li jintużaw biss għal ipproċessar ulterjuri. Madankollu, l-investigazzjoni wriet li kemm il-fornituri tal-Unjoni kif ukoll dawk Ċiniżi ta’ dak il-produttur tal-Unjoni ddikjaraw l-oġġetti mibjugħa lil dan il-produttur bħala oġġetti rfinuti bis-sħana jew irfinuti bil-kesħa.

(19) Tabilħaqq, id-dikjarazzjoni ta’ dawk il-prodotti bħala “hollows mhux maħduma għal użu biss fil-manifattura ta’ tubi u pajpijiet b’taqsimiet trasversali oħrajn u l-ħxuna tal-ġnub” tikkonċerna oġġetti li mhux neċessarjament għandhom karatteristiċi fiżiċi differenti, iżda sempliċiment għandhom użu differenti. Ġie konkluż provviżorjament li ma kien hemm ebda raġuni biex il-“hollows mhux maħduma” jiġu esklużi mid-definizzjoni tal-prodott.

2. Il-prodott simili

(20) Il-prodott ikkonċernat u ċerti pajpijiet u tubi mingħajr saldaturi tal-azzar li ma jissaddadx mibjugħa fis-suq domestiku fir-RPĊ, kif ukoll ċerti pajpijiet u tubi mingħajr saldaturi tal-azzar li ma jissaddadx mibjugħa fl-Unjoni mill-industrija tal-Unjoni nstabu li għandhom l-istess karatteristiċi fiżiċi, kimiċi u tekniċi bażiċi u l-istess użijiet bażiċi. Għalhekk, ġie konkluż provviżorjament li dawn il-prodotti huma simili skont it-tifsira tal-Artikolu 1(4) tar-Regolament bażiku.

C. DUMPING

1. Trattament tal-ekonomija tas-suq

(21) Skont l-Artikolu 2(7)(b) tar-Regolament bażiku, f’investigazzjonijiet ta’ antidumping li jikkonċernaw l-importazzjonijiet li joriġinaw mir-RPĊ, il-valur normali għandu jiġi ddeterminat skont il-paragrafi 1 sa 6 tal-Artikolu msemmi għal dawk il-produtturi li nstabu li ssodisfaw il-kriterji kollha stipulati fl-Artikolu 2(7)(c) tar-Regolament bażiku.

(22) Fil-qosor, u għall-faċilità ta’ referenza biss, dawn il-kriterji ġew stabbiliti fil-forma mqassra hawn taħt: 1. id-deċiżjonijiet u l-ispejjeż tan-negozju jsiru bħala reazzjoni għall-kundizzjonijiet tas-suq u mingħajr interferenza sinifikanti mill-Istat, u l-ispejjeż jirriflettu l-valuri tas-suq; 2. id-ditti għandhom sett wieħed ċar ta’ rekords kontabilistiċi bażiċi, li jiġu vverifikati b’mod indipendenti, skont l-istandards internazzjonali tal-kontabilità u huma applikati għall-finijiet kollha; 3. ma hemm ebda tfixkil sinifikanti trasferit mis-sistema preċedenti tal-ekonomija mhux tas-suq; 4. il-liġijiet dwar il-falliment u l-proprjetà jiggarantixxu stabbiltà u ċertezza legali; 5. il-konverżjonijiet tar-rati tal-kambju jsiru skont ir-rata tas-suq.

(23) Fl-investigazzjoni preżenti, it-tliet (gruppi ta’) produtturi esportaturi kollha magħżula fil-kampjun talbu trattament tal-ekonomija tas-suq (“TES”) skont l-Artikolu 2(7)(b) tar-Regolament bażiku u wieġbu għall-formola b’talba tat-TES sal-iskadenzi mogħtija.

(24) L-investigazzjoni stabbiliet li l-ebda wieħed mill-(gruppi ta’) produtturi esportaturi fil-kampjun fir-RPĊ ma ssodisfa r-rekwiżiti tal-kriterji stabbiliti fl-Artikolu 2(7)(c) tar-Regolament bażiku, għalhekk ma jistgħux jingħataw it-TES.

(25) L-ebda waħda mill-kumpaniji ma tissodisfa r-rekwiżiti tal-Kriterju 1 minħabba l-interferenza tal-Istat f’deċiżjonijiet li jikkonċernaw l-akkwist tal-materja prima ewlenija (partikolarment billetti, ingotti u staneg tondi tal-azzar li ma jissaddadx). Din il-materja prima tirrappreżenta ’l fuq sew minn 50 % tal-ispiża tal-produzzjoni tal-prodott ikkonċernat (pajpijiet u tubi mingħajr saldaturi tal-azzar li ma jissaddadx). Konsegwentement, din il-materja prima hija bil-bosta l-input prinċipali fil-produzzjoni tal-prodott ikkonċernat.

(26) L-Istat Ċiniż għandu rwol primarju fl-iffissar tal-prezzijiet tal-materja prima għall-pajpijiet u t-tubi mingħajr saldaturi tal-azzar li ma jissaddadx u jinterferixxi fis-suq kontinwament bl-għodod li ġejjin: it-taxxa tal-esportazzjoni u l-ebda rifużjoni tal-VAT. L-ewwel nett, il-materja prima ewlenija għall-manifattura tal-pajpijiet u t-tubi mingħajr saldaturi tal-azzar li ma jissaddadx, huma soġġetti għal taxxa ta’ esportazzjoni ta’ 15 % mill-1 ta’ Jannar 2008. It-tieni, l-Istat ma jagħti l-ebda rifużjoni tal-VAT fuq l-esportazzjonijiet ta’ din il-materja prima.

(27) Il-kumpaniji fil-kampjun jakkwistaw il-materja prima ewlenija li tintuża għall-produzzjoni tal-pajpijiet u t-tubi mingħajr saldaturi tal-azzar li ma jissaddadx fis-suq domestiku Ċiniż. L-investigazzjoni stabbiliet li bħala medja u jiddependi mill-grad tal-azzar, il-prezzijiet Ċiniżi tal-materja prima huma madwar 30 % inqas minn dawk fis-swieq dinjija (l-Istati Uniti jew l-UE).

(28) Minħabba li r-RPĊ trid timporta l-maġġoranza tal-minerali tal-ħadid tagħha bil-prezzijiet tas-suq internazzjonali, huwa ċar li hija ma tibbenifika minn ebda vantaġġ komparattiv naturali, li jispjega l-prezzijiet baxxi tal-materja prima ewlenija fis-suq domestiku Ċiniż. Fl-istess waqt u għal bosta snin, diversi studji jindikaw li hemm interferenza sinifikanti mill-Istat f’dan is-settur. (3) Dawk ir-rapporti jindikaw li l-gvern Ċiniż identifika 14-il industrija “prinċipali” u seba’ industriji “pilastri”. Il-konsumaturi downstream primarji tal-azzar speċjali huma fost is-seba’ industriji “pilastri” appoġġjati mill-gvern Ċiniż permezz tal-politiki industrijali tiegħu. (4) L-impatt negattiv tat-taxxi tal-esportazzjoni u r-rifużjonijiet parzjali tal-VAT ġie enfasizzat ukoll fir-Reviżjonijiet tal-Politika Kummerċjali tad-WTO tal-politiki u l-prattiċi kummerċjali tar-RPĊ. (5)

(29) Kif intqal fir-Reviżjonijiet tal-Politika Kummerċjali tad-WTO, it-taxxi tal-esportazzjoni u r-rifużjonijiet tal-VAT huma għodod tal-politika li l-użu tagħhom inaqqas il-volumi tal-esportazzjoni tal-materja prima inkwistjoni, jiddevja l-provvisti għas-suq domestiku u jwassal għal pressjoni ’l isfel fuq il-prezzijiet domestiċi ta’ dawk il-prodotti. (6) Tabilħaqq, l-investigazzjoni attwali stabbiliet diskrepanza sinifikanti fil-prezz bejn il-prezzijiet domestiċi u l-prezzijiet dinjija. Tali diskrepanza tikkostitwixxi għajnuna impliċita lill-industriji downstream domestiċi u, għalhekk, tipprovdilhom vantaġġ kompetittiv. Dan l-argument huwa msaħħaħ aktar mill-fatt li ma hemm ebda taxxa ta’ esportazzjoni imposta fuq l-esportazzjonijiet tal-prodott ikkonċernat (pajpijiet u tubi mingħajr saldaturi tal-azzar li ma jissaddadx), li jibbenefika wkoll minn rifużjoni tal-VAT.

(30) L-investigazzjoni attwali, billi tistabbilixxi l-użu differenti tat-taxxi tal-esportazzjoni u r-rifużjonijiet tal-VAT fuq l-industriji upstream u downstream, turi interferenza mill-Istat, li tista’ tiġi konkluża mid-differenza sinifikanti fil-prezz għall-materja prima tal-azzar li ma jissaddadx (partikolarment billetti, ingotti, staneg tondi tal-azzar li ma jissaddadx) fis-swieq Ċiniżi u dinjija.

(31) Minħabba d-differenza fil-prezz bejn is-suq domestiku Ċiniż u s-swieq dinjija, fin-nuqqas tal-interferenza mill-Istat, il-produtturi domestiċi tal-materja prima msemmija hawn fuq ikunu inklinati li jesportaw il-prodotti tagħhom lejn swieq bi prezzijiet ogħla fejn ikunu jistgħu jiksbu profitti ogħla. Tabilħaqq, l-istatistika doganali taċ-Ċina tikkonferma li virtwalment ma hemm l-ebda esportazzjoni ta’ billetti tal-azzar li ma jissaddadx mir-RPĊ lejn il-bqija tad-dinja. Fl-2009, l-esportazzjonijiet tal-ingotti tal-azzar li ma jissaddadx u forom primarji oħrajn tal-azzar li ma jissaddadx kienu jammontaw għal inqas minn żewġ tunnellati, filwaqt li fl-2010 kienu jammontaw għal inqas minn ħames tunnellati. Dan huwa argument ieħor li juri l-interferenza mill-Istat fis-suq tal-materja prima.

(32) Dawn il-prattiċi Ċiniżi għandhom jitqiesu bħala fattur sottostanti tal-interferenza mill-Istat fid-deċiżjonijiet tal-impriżi rigward il-materja prima. Tabilħaqq, is-sistema Ċiniża attwali tad-dazji għoljin fuq l-esportazzjonijiet u n-nuqqas ta’ rifużjoni tal-VAT għall-esportazzjoni ta’ materja prima essenzjalment wasslet għal sitwazzjoni fejn il-prezzijiet Ċiniżi tal-materja prima jkomplu jkunu r-riżultat ta’ intervent mill-Istat u, wisq probabbli, fil-ġejjieni għandha tkompli tipprovdi appoġġ lill-produtturi Ċiniżi tal-pajpijiet u t-tubi mingħajr saldaturi tal-azzar li ma jissaddadx.

(33) Barra minn hekk, fir-rigward tal-kriterju 1, waħda mill-kumpaniji naqset li tinkludi żewġ fornituri relatati ta’ materja prima fl-informazzjoni tat-teħid tal-kampjuni tagħha u fit-talba għat-TES. Il-kumpanija sostniet li dawk il-fornituri jfornu kwantitajiet żgħar u, għalhekk, il-fatt li dawn ma kinux irrapportati ma setax u ma jista’ jkollu ebda impatt sostanzjali fuq l-eżitu tal-investigazzjoni. Huwa nnotat li l-ewwel nett il-Kummissjoni għandha tikseb stampa sħiħa tal-kumpaniji kollha fi grupp involut fil-produzzjoni jew il-bejgħ tal-prodott ikkonċernat, irrispettivament mid-daqs ta’ dawk il-kumpaniji jew mid-daqs tal-bejgħ tagħhom. Huwa nnotat ukoll li l-provvisti tal-materja prima huma pjuttost frammentati, imxerrda fost bosta fornituri żgħar. Ġie konkluż li l-kumpanija, minbarra d-distorsjoni tal-inputs ewlenin deskritti hawn fuq, naqset li turi li d-deċiżjonijiet kummerċjali tagħha ttieħdu b’reazzjoni għas-sinjali tas-suq, mingħajr interferenza sinifikanti mill-Istat, u l-ispejjeż kienu jirriflettu l-valuri tas-suq.

(34) Minbarra l-kriterju 1, ċerti kumpaniji naqsu wkoll milli juru li huma ssodisfaw il-kriterji 2 u 3. Żewġ kumpaniji ma setgħux juru li kellhom sett ċar ta’ rekords kontabilistiċi li kienu vverifikati b’mod indipendenti u skont l-istandards tal-kontabilità internazzjonali. Għal kumpanija waħda, id-diskrepanzi fir-rekords finanzjarji ma kinux riflessi fir-rapport tal-awditur. Kumpanija oħra ma setgħetx tippreżenta r-rapporti finanzjarji għal xi snin tal-operat tagħha.

(35) Fl-aħħar nett, kumpanija waħda rċeviet self minn banek tal-Istat b’rati preferenzjali, ferm aktar baxxi mir-rati tas-suq. Dan juri li l-ispejjeż tal-produzzjoni u s-sitwazzjoni finanzjarja huma soġġetti għal distorsjonijiet sinifikanti trasferiti mis-sistema ekonomika mhux tas-suq.

(36) Wara l-iżvelar tas-sejbiet tat-TES, waslu kummenti mill-industrija tal-Unjoni u tliet (gruppi ta’) produtturi esportaturi fil-kampjun ikkonċernati.

(37) Kumpanija waħda sostniet li d-deċiżjoni tal-Kummissjoni li tirrifjuta t-TES kienet influwenzata u għalhekk ippreġudikata mill-kalkolu tal-marġini ta’ dumping. F’dan ir-rigward, għandu jiġi nnotat li d-determinazzjoni tat-TES issir qabel kwalunkwe kalkolu tad-dumping u kull verifika li seħħet hija relatata biss mad-dejta relatata mad-determinazzjoni tat-TES. Għalhekk, it-talba mhijiex fondata.

(38) Kumpanija waħda sostniet li ma kienx meħtieġ li jiġu sottomessi talbiet għal TES għall-fornituri relatati tal-materja prima. Dan l-argument għandu jiġi rrifjutat. In-notifikazzjoni tal-inizjazzjoni ddikjarat b’mod ċar li l-ismijiet u l-attivitajiet preċiżi tal-kumpaniji relatati kollha involuti fil-produzzjoni u/jew fil-bejgħ (għall-esportazzjoni u/jew fis-suq domestiku) tal-prodott taħt investigazzjoni għandhom jiġu pprovduti lill-Kummissjoni.

(39) Barra minn hekk, dik il-kumpanija sostniet li d-distorsjonijiet fis-suq tal-materja prima ma kinux sinifikanti minħabba li 17,5 % tal-materja prima tiġi importata minn fornituri internazzjonali mhux relatati u l-bqija tinxtara primarjament mingħand kumpaniji relatati. L-informazzjoni għad-dispożizzjoni tal-Kummissjoni turi li madwar 30 % tal-materja prima tinxtara lokalment u l-bqija tiġi importata primarjament mingħand fornituri relatati. F’dan il-kuntest, għandu jiġi nnotat li l-prezzijiet tat-trasferiment minn fornituri relatati normalment ma jitqisux bħala informazzjoni affidabbli. Barra minn hekk, b’mod ġenerali, il-prezzijiet tax-xiri tal-materja prima tal-kumpanija mingħand fornituri indipendenti huma sostanzjalment aktar baxxi mill-prezzijiet fl-UE jew fl-Istati Uniti, simili għall-produtturi esportaturi l-oħrajn investigati. Għalhekk, it-talba ma ġietx milqugħa.

(40) Kumpanija waħda kkontestat il-kalkolu mill-Kummissjoni tad-differenza fil-prezz bejn il-prezzijiet tal-materja prima fis-suq Ċiniż u dawk fis-swieq dinjija. Wara l-verifika, il-Kummissjoni tikkonferma dan il-kalkolu. B’mod partikolari, il-kumpanija ma ħaditx f’kunsiderazzjoni l-ħlasijiet addizzjonali għal-liga applikati mill-fornituri tal-Istati Uniti u tal-UE. Għalhekk, it-talba għandha tiġi rrifjutata.

(41) Kumpanija waħda sostniet ukoll li d-diskrepanzi bejn id-dikjarazzjoni tat-taxxa fuq id-dħul u d-dikjarazzjoni finanzjarja kienu normali, mhux sinifikanti u għalhekk ma kien hemm ebda obbligu għal spjegazzjonijiet fin-noti għad-dikjarazzjoni finanzjarja. Konsegwentement, dan għalhekk ma għandu jkollu ebda impatt fuq id-determinazzjoni tal-Kummissjoni. Huwa nnotat li d-diskrepanzi fir-rigward tal-qligħ annwali huma qrib it-30 miljun RMB u għalhekk kellhom jitqiesu bħala importanti u jiġu spjegati fin-noti għad-dikjarazzjoni finanzjarja.

(42) Talba oħra kienet relatata ma’ allegat ksur tal-Ftehim tad-WTO dwar is-Sussidji u l-Miżuri Kumpensatorji u tar-Regolament bażiku tal-UE Kontra s-Sussidji. (7) Il-kumpanija ddikjarat li r-rifjut tat-talba għat-TES fuq il-bażi li l-kumpaniji jistgħu jkunu qegħdin jirċievu sussidji għandu l-effett li jippenalizza lill-esportatur għal sussidji li huma meqjusa illegali mingħajr ebda prova. Dan l-argument għandu jiġi rrifjutat. It-talbiet għat-TES ma ġewx irrifjutati fuq il-bażi ta’ sussidji possibbli, iżda għal raġunijiet speċifiċi stabbiliti fil-premessi ta’ hawn fuq, kif ukoll fid-dokumenti dettaljati dwar l-iżvelar tat-TES mibgħuta lill-partijiet. Ir-raġuni ewlenija għar-rifjut tat-TES kienet id-distorsjonijiet stabbiliti fis-suq tal-materja prima. Barra minn hekk, għandu jiġi enfasizzat li, pereżempju, il-kumpaniji kisbu self minn banek tal-Istat b’rati preferenzjali ferm aktar baxxi mir-rati tas-suq, li turi b’mod ċar it-trasferiment mill-ekonomija preċedenti mhux tas-suq.

(43) Bħala konklużjoni, l-ebda wieħed mill-kummenti li waslu ma kien tali li jbiddel is-sejbiet fir-rigward tad-determinazzjoni tat-TES.

2. Trattament individwali

(44) Skont l-Artikolu 2(7)(a) tar-Regolament bażiku, qiegħed jiġi stabbilit dazju mal-pajjiż kollu, jekk hemm, għal dawk il-pajjiżi li jaqgħu taħt dak l-Artikolu, għajr f’dawk il-każijiet fejn il-kumpaniji jkunu kapaċi juru li huma jissodisfaw il-kriterji kollha stipulati fl-Artikolu 9(5) tar-Regolament bażiku. Fil-qosor, u għall-faċilità ta’ referenza biss, dawn il-kriterji huma stabbiliti hawn taħt: — fil-każ ta’ ditti jew impriżi konġunti kompletament jew parzjalment barranin, l-esportaturi huma ħielsa biex jirripatrijaw il-kapital u l-qligħ; — il-prezzijiet u l-kwantitajiet tal-esportazzjoni, u l-kundizzjonijiet u t-termini tal-bejgħ huma ddeterminati b’mod ħieles; — il-maġġoranza tal-ishma jappartjenu lil persuni privati. L-uffiċjali tal-Istat li jidhru fuq il-Bord tad-Diretturi jew li għandhom pożizzjonijiet maniġerjali ewlenin għandhom jew ikunu fil-minoranza jew inkella għandu jintwera li l-kumpanija hija madankollu indipendenti biżżejjed mill-interferenza tal-Istat; — il-konverżjonijiet tar-rati tal-kambju jsiru skont ir-rata tas-suq; u — l-interferenza tal-Istat mhijiex tali li tippermetti ċ-ċirkumvenzjoni tal-miżuri jekk l-esportaturi individwali jingħataw rati tad-dazju differenti.

(45) It-tliet (gruppi ta’) kumpaniji fil-kampjun imsemmija qabel, li ġew imċaħħda t-TES, talbu wkoll li jingħataw trattament individwali (“TI”). Instab provviżorjament li dawn it-tliet (gruppi ta’) kumpaniji kollha fil-kampjun issodisfaw il-kundizzjonijiet tal-Artikolu 9(5) tar-Regolament bażiku u għalhekk setgħu jingħataw it-TI.

3. Valur normali

(a) Pajjiż analogu

(46) Skont l-Artikolu 2(7) tar-Regolament bażiku, il-valur normali għall-produtturi esportaturi li ma ngħatawx it-TES għandu jiġi stabbilit fuq il-bażi tal-prezzijiet domestiċi jew tal-valur normali maħdum f’pajjiż analogu.

(47) Fin-notifikazzjoni tal-inizjazzjoni, il-Kummissjoni indikat li hija pprevediet li tuża l-Istati Uniti bħala pajjiż analogu bl-iskop li tistabbilixxi l-valur normali għar-RPĊ. Parti waħda sostniet li l-Indja kienet suq analogu aħjar minħabba l-livell simili ta’ żvilupp lejn ir-RPĊ. Il-Kummissjoni ma kisbet l-ebda kooperazzjoni mill-produtturi Indjani. L-Istati Uniti dehru inizjalment addattati minħabba l-ftuħ tagħhom għall-kompetizzjoni tal-importazzjonijiet (tariffi doganali ta’ 0 % kontra l-10 % fl-Indja) u livell pjuttost tajjeb ta’ kompetizzjoni fis-suq domestiku bi 15 sa 20 produttur tal-Istati Uniti.

(48) Madankollu, it-tweġibiet għall-kwestjonarju u ż-żjara ta’ verifika żvelaw li l-Istati Uniti mhumiex suq ta’ pajjiż analogu xieraq. Il-produtturi kollha tal-Istati Uniti li kkooperaw jiddependu fuq l-importazzjonijiet ta’ materja prima bażika u prodotti finali mill-kumpaniji prinċipali tagħhom tal-UE u għandhom attività ta’ produzzjoni limitata fl-Istati Uniti, primarjament biex iwieġbu għall-ordnijiet personalizzati jew urġenti. Fil-fatt, il-volum tal-produzzjoni tal-produtturi tal-Istati Uniti li kkooperaw huwa frazzjoni tal-produtturi prinċipali Ewropej tagħhom. Madankollu, l-aktar importanti huwa li l-produtturi tal-Istati Uniti li kkooperaw għandhom spejjeż tal-ipproċessar għoljin li jirriflettu ċ-ċirkostanzi partikolari tagħhom fil-manifattura. Dawk l-ispejjeż jissarrfu fi prezzijiet domestiċi għoljin fis-suq tal-Istati Uniti.

(b) Determinazzjoni tal-valur normali

(49) Skont l-Artikolu 2(7)(a) tar-Regolament bażiku, il-valur normali għandu jiġi stabbilit fuq il-bażi tal-prezz jew tal-valur normali maħdum f’pajjiż terz b’ekonomija tas-suq jew il-prezzijiet tal-esportazzjoni minn tali pajjiż għal pajjiżi oħrajn, inkluża l-UE. Billi l-valur normali ma setax jiġi stabbilit fuq il-bażi tal-prezzijiet jew tal-valuri maħduma fl-Istati Uniti għar-raġunijiet stabbiliti fil-premessa preċedenti, ġie esplorat it-tieni metodu. Madankollu, għar-raġunijiet mogħtija hawn taħt, lanqas dan il-metodu ma huwa xieraq għall-każ preżenti. L-istess bħall-prezzijiet tal-bejgħ domestiku tal-Istati Uniti, il-prezzijiet tal-esportazzjoni tal-Istati Uniti se jkunu wkoll influwenzati mill-ispejjeż għoljin tal-produzzjoni u mill-fatt li l-volumi tal-esportazzjoni jkunu limitati, jiġifieri inqas minn 2 % tal-esportazzjonijiet Ċiniżi lejn l-UE). Jidher ukoll li wħud minn dawk l-esportazzjonijiet isiru lil kumpaniji relatati u għalhekk mhumiex affidabbli għall-finijiet tad-determinazzjoni tal-valur normali.

(50) Bħala alternattiva għaż-żewġ metodi msemmija fuq, l-Artikolu 2(7)(a) tar-Regolament bażiku jistipula li l-valur normali jista’ jiġi stabbilit fuq kwalunkwe bażi raġonevoli oħra, inkluż il-prezz fil-fatt imħallas jew pagabbli fl-Unjoni għall-prodott simili, debitament aġġustat, jekk ikun meħtieġ, sabiex jinkludi qligħ raġonevoli. Dan il-metodu ntuża b’mod provviżorju fil-każ preżenti minħabba li f’dan l-istadju l-investigazzjoni stabbiliet li l-Istati Uniti mhumiex pajjiż analogu xieraq.

(51) Għat-tipi ta’ prodotti esportati mill-(gruppi ta’) produtturi esportaturi Ċiniżi fil-kampjun li għalihom ma sar l-ebda bejgħ mill-produtturi tal-Unjoni fil-kampjun, il-Kummissjoni użat provviżorjament il-prezzijiet fil-fatt imħallsin jew pagabbli fl-Unjoni għall-prodott simili, debitament aġġustati, jekk meħtieġ, sabiex jinkludu qligħ raġonevoli, tal-aktar tipi ta’ prodotti li jixxiebħu u li għandhom l-istess dijametru, grad ta’ azzar u tip ta’ prodott (pereżempju rfinuti bil-kesħa jew bis-sħana).

4. Prezz tal-esportazzjoni

(52) Fil-każijiet kollha, il-prodott ikkonċernat kien esportat lil klijenti indipendenti fl-Unjoni, u għalhekk, il-prezz tal-esportazzjoni ġie stabbilit skont l-Artikolu 2(8) tar-Regolament bażiku, jiġifieri fuq il-bażi tal-prezzijiet tal-esportazzjoni attwalment imħallsa jew pagabbli.

5. Paragun

(53) Il-marġini ta’ dumping ġew stabbiliti permezz ta’ paragun tal-prezzijiet tal-esportazzjoni kif joħorġu mill-fabbrika tal-esportaturi fil-kampjun meqjusa individwalment mal-prezzijiet tal-bejgħ domestiċi tal-produtturi tal-Unjoni fil-kampjun stabbiliti kif stipulat fil-premessa (50) hawn fuq.

(54) Bil-għan li jiġi żgurat paragun ġust bejn il-valur normali u l-prezz tal-esportazzjoni, saret konċessjoni xierqa fil-forma ta’ aġġustamenti għad-differenzi li jaffettwaw il-prezzijiet u l-komparabbiltà tal-prezzijiet skont l-Artikolu 2(10) tar-Regolament bażiku. Ingħataw aġġustamenti xierqa fil-każijiet kollha fejn dawn instabu li kienu raġonevoli, preċiżi u appoġġjati minn evidenza vverifikata. B’mod partikolari, ingħata aġġustament għat-taxxi indiretti, il-merkanzija u l-assigurazzjoni marittima, il-merkanzija fil-pajjiż esportatur, l-ispejjeż tal-garanziji, il-kummissjonijiet, l-ispejjeż tal-krediti, l-ispejjeż bankarji, il-livell tal-kummerċ u kif elaborat fil-premessa (70) aktar ’l isfel, il-perċezzjoni tal-kwalità.

6. Marġini ta’ dumping

(55) Il-marġini ta’ dumping provviżorju ġew espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas.

(a) Għall-produtturi esportaturi fil-kampjun li kkooperaw mogħtija TI

(56) Skont l-Artikolu 2(11) u (12) tar-Regolament bażiku, il-marġini ta’ dumping għall-produtturi esportaturi fil-kampjun li kkooperaw mogħtija TI ġew stabbiliti fuq il-bażi ta’ paragun tal-valur normali medju peżat stabbilit fuq il-bażi tal-prezzijiet attwalment imħallsa jew pagabbli fl-Unjoni għall-prodott simili, debitament aġġustati sabiex jinkludu profitt raġonevoli kif spjegat fid-dettall fil-premessi (50) u (51) hawn fuq mal-prezz medju peżat tal-esportazzjoni ta’ kull kumpanija tal-prodott ikkonċernat lill-Unjoni, kif stabbilit hawn fuq.

(57) Abbażi ta’ dan, il-marġini ta’ dumping provviżorju espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma: Kumpaniji fil-kampjun Marġini ta’ dumping provviżorju Changshu Walsin Specialty Steel, Co. Ltd., Haiyu 83,2 % Shanghai Jinchang Stainless Steel Tube Manufacturing, Co. Ltd., Situan 62,5 % Wenzhou Jiangnan Steel Pipe Manufacturing, Co. Ltd., Yongzhong 66,5 %

(b) Għall-produtturi esportaturi l-oħrajn kollha li kkooperaw

(58) Il-marġini ta’ dumping għall-produtturi esportaturi l-oħrajn kollha li kkooperaw fir-RPĊ, mhux inklużi fil-kampjun, ġie kkalkulat bħala medja peżata tal-marġini ta’ dumping tal-produtturi esportaturi fil-kampjun, skont l-Artikolu 9(6) tar-Regolament bażiku.

(59) Abbażi ta’ dan, il-marġini ta’ dumping provviżorju espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huwa ta’ 71,1 %.

(ċ) Il-produtturi esportaturi l-oħrajn kollha (li ma kkooperawx)

(60) Minħabba l-livell għoli ta’ kooperazzjoni fl-investigazzjoni (il-kumpaniji li kkooperaw jirrappreżentaw madwar 64 % tal-importazzjonijiet totali rreġistrati fl-Eurostat matul il-PI) il-marġini uniku għall-pajjiż kollu applikabbli għall-produtturi esportaturi li ma kkooperawx ġie stabbilit bl-użu tal-ogħla mill-marġini li nstabu għall-(gruppi ta’) kumpaniji fil-kampjun.

(61) Abbażi ta’ dan, il-livell ta’ dumping provviżorju uniku għall-pajjiż kollu bħala perċentwal tal-prezz CIF fil-fruntiera tal-Unjoni, bid-dazju mhux imħallas, huwa ta’ 83,2 %.

D. ĦSARA

1. Il-produzzjoni tal-Unjoni u l-industrija tal-Unjoni

(62) Matul il-PI, il-prodott simili kien manifatturat minn 21 produttur fl-Unjoni. Skont it-tifsira tal-Artikolu 4(1) u l-Artikolu 5(4) tar-Regolament bażiku, il-21 produttur tal-Unjoni eżistenti kollha jikkostitwixxu l-industrija tal-Unjoni u, għalhekk, minn hawn ’il quddiem, se ssir referenza għalihom bħala l-“industrija tal-Unjoni”.

(63) Kif indikat taħt il-premessa (7) aktar ’il fuq, fil-kampjun intgħażlu żewġ gruppi ta’ produtturi tal-Unjoni, komposti minn ħames produtturi tal-Unjoni, li jirrappreżentaw aktar minn 50 % tal-produzzjoni totali tal-Unjoni tal-prodott simili. Mill-bqija tal-produtturi tal-Unjoni li kkooperaw, il-kumpanija li talbet għal limitazzjoni tal-ambitu tal-prodott (ara l-premessi (16) u (17) aktar ’il fuq) – ma qablitx mal-għażla tal-kampjun. Notevolment, il-produttur ikkritika l-fatt li l-kampjun jinkludi biss kumpaniji li huma preżenti kemm fis-“suq tal-prodotti finali” kif ukoll dak tal-“prematerjal”, kif ukoll il-fatt li l-kampjun huwa magħmul minn kumpaniji li lmentaw biss. Ġie mtenni li l-kumpanija inkwistjoni tixtri l-prematerjal kemm mir-RPĊ kif ukoll mill-industrija tal-Unjoni. Madankollu, il-produttur naqas milli juri bil-provi li tabilħaqq kienu jeżistu dawn iż-żewġ swieq separati. Barra minn hekk, il-produttur kien jirrappreżenta inqas minn 2 % tal-produzzjoni totali tal-Unjoni matul il-PI, filwaqt li ż-żewġ gruppi ta’ kumpaniji ntgħażlu fuq il-bażi tal-kriterji oġġettivi kif deskritti fil-premessi (7) u (8) aktar ’il fuq.

2. Il-konsum tal-Unjoni

(64) Il-konsum tal-Unjoni ġie stabbilit fuq il-bażi tal-volumi tal-bejgħ tal-industrija tal-Unjoni fis-suq tal-Unjoni abbażi tal-informazzjoni miksuba mill-kumitat tad-difiża li jirrappreżenta lill-kwerelanti (ara l-premessa (2) aktar ’il fuq) u d-dejta dwar il-volumi tal-importazzjoni għas-suq tal-Unjoni miksuba mill-Eurostat. Din id-dejta tal-aħħar kellha tiġi aġġustata bi ftit fir-rigward tal-importazzjonijiet mill-Afrika ta’ Isfel u l-Ġappun għal ċerti perjodi minħabba li dik id-dejta kienet tinkludi xi distorsjonijiet li jirriżultaw minn rappurtar żbaljat tal-informazzjoni.

(65) Il-konsum tal-Unjoni naqas drastikament b’35 % bejn l-2006 u l-PI. Madankollu, il-konsum żdied bi ftit bejn l-2006 u l-2007, laħaq il-quċċata fl-2007 u mbagħad kompla jonqos kontinwament sena wara sena sal-PI. Tabella 1 Il-konsum tal-Unjoni 2006 2007 2008 2009 PI Unitajiet (tunnellati) 131 965 153 630 133 711 102 865 85 629 Indiċi 100 116 101 78 65

(66) Tabilħaqq, il-perjodu kkunsidrat ikopri varjazzjonijiet konsiderevoli fis-suq, primarjament minħabba volatilitajiet kbar ħafna fid-domanda għat-tubi tal-azzar li ma jissaddadx. Is-sena 2007 kif ukoll l-ewwel tliet kwarti tal-2008 jistgħu jiġu kkaratterizzati bħala suq robust li qiegħed jikber u jissaħħaħ. Eventwalment, il-kriżi ekonomika kellha impatt kbir fuq id-domanda. Dan l-impatt beda jsir evidenti fl-aħħar kwart tal-2008, sar aktar gravi matul l-2009 u saħansitra ssokta fl-ewwel nofs tal-2010, biex b’hekk affettwa wkoll il-PI kollu kemm hu. Dan kollu huwa rifless sew fix-xejra tal-konsum tal-Unjoni li kien fl-aqwa tiegħu fl-2007 u li mbagħad beda jonqos sena wara sena.

3. L-importazzjonijiet mill-pajjiż ikkonċernat

3.1. Il-volum tal-importazzjonijiet li huma l-oġġett ta’ dumping

(67) Il-volum tal-importazzjonijiet tal-prodott ikkonċernat mir-RPĊ fis-suq tal-Unjoni żdied matul il-perjodu kkunsidrat. B’mod ġenerali, matul il-perjodu kkunsidrat, l-importazzjonijiet mir-RPĊ żdiedu b’14 %. Fil-fatt, bejn l-2006 u l-2007, l-importazzjonijiet mir-RPĊ żdiedu kważi bid-doppju, filwaqt li bdew jonqsu sena wara sena bejn l-2007 u l-PI, l-aktar minħabba t-tnaqqis fil-konsum (billi s-sehem mis-suq baqa’ stabbli bejn l-2008 u l-PI – ara l-premessa (68) hawn taħt). Tabella 2 Importazzjonijiet mir-RPĊ (f’volumi) 2006 2007 2008 2009 PI Unitajiet (tunnellati) 13 804 26 790 25 186 17 043 15 757 Indiċi 100 194 182 123 114

3.2. Is-sehem mis-suq tal-importazzjonijiet li huma l-oġġett ta’ dumping

(68) Is-sehem mis-suq tal-importazzjonijiet li huma l-oġġett ta’ dumping mir-RPĊ żdied kważi bid-doppju matul il-perjodu kkunsidrat, billi żdied b’76 % jew b’7,9 punti perċentwali. Dan it-tkabbir fis-sehem tas-swieq ġie rreġistrat primarjament bejn l-2006 u l-2007, fejn sussegwentement żamm il-livell għoli tiegħu. Tabella 3 Importazzjonijiet mir-RPĊ (sehem mis-suq) 2006 2007 2008 2009 PI Sehem mis-suq (%) 10,5 % 17,4 % 18,8 % 16,6 % 18,4 % Indiċi 100 167 180 158 176

3.3. Il-prezzijiet

(a) L-evoluzzjoni tal-prezzijiet

(69) It-tabella ta’ hawn taħt turi l-prezz medju tal-importazzjonijiet li huma l-oġġett ta’ dumping mir-RPĊ, bid-dazju mhux imħallas fil-fruntiera Ewropea, kif irrapportat mill-Eurostat. Matul il-perjodu kkunsidrat, il-prezz medju tal-importazzjonijiet mir-RPĊ żdied sal-2008 u mbagħad naqas bejn l-2008 u l-PI. Tabella 4 Importazzjonijiet mir-RPĊ (prezzijiet) 2006 2007 2008 2009 PI Prezz medju għal kull tunnellata (EUR) 4 354 5 129 5 506 4 348 3 954 Indiċi 100 118 126 100 91

(b) It-twaqqigħ tal-prezzijiet

(70) Sar paragun tal-prezzijiet ta’ tip għal tip bejn il-prezzijiet tal-bejgħ tal-produtturi esportaturi Ċiniżi u l-prezzijiet tal-bejgħ tal-produtturi tal-Unjoni fil-kampjun fl-Unjoni. Għal dan il-għan, il-prezzijiet tal-produtturi tal-Unjoni fil-kampjun lill-klijenti mhux relatati ġew imqabbla mal-prezzijiet tal-produtturi esportaturi fil-kampjun tal-pajjiż ikkonċernat. Fejn meħtieġ, ġew applikati aġġustamenti sabiex jittieħed kont tad-differenzi fil-perċezzjoni tas-suq tal-kwalità tal-prodott, il-livell tal-kummerċ u l-ispejjeż ta’ wara l-importazzjoni.

(71) Il-paragun wera li, matul il-PI, l-importazzjonijiet tal-prodott ikkonċernat li joriġina mir-RPĊ inbiegħu fl-Unjoni bi prezzijiet li waqqgħu dawk tal-industrija tal-Unjoni, meta espressi bħala perċentwal ta’ din tal-aħħar, li kien ivarja minn 21 % sa 32 %.

4. Is-sitwazzjoni ekonomika tal-industrija tal-Unjoni

4.1. Rimarki preliminari

(72) Skont l-Artikolu 3(5) tar-Regolament bażiku, il-Kummissjoni eżaminat il-fatturi ekonomiċi u l-indikaturi kollha rilevanti li jinfluwenzaw l-istat tal-industrija tal-Unjoni. Id-dejta ppreżentata hawn taħt hija relatata mal-produtturi kollha tal-Unjoni għall-ishma tal-bejgħ u tas-suq, u mal-produtturi tal-Unjoni fil-kampjun għall-indikaturi kollha li jifdal. F’dak li għandu x’jaqsam mal-indikaturi bbażati fuq il-produtturi fil-kampjun, billi l-kampjun kien kompost minn żewġ gruppi biss ta’ produtturi, għal raġunijiet ta’ kunfidenzjalità, id-dejta aggregata attwali ma tistax tiġi żvelata fit-tabelli relatati ta’ hawn taħt; minflok, qegħdin jiġu ppreżentati biss l-indiċijiet sabiex juru x-xejra ta’ dawk l-indikaturi.

4.2. Il-produzzjoni

(73) Il-volumi tal-produzzjoni tal-Unjoni żdiedu bejn l-2006 u l-2008, iżda mbagħad naqsu drastikament bejn l-2008 u l-PI. Dan it-tnaqqis sostanzjali fil-produzzjoni kien ikkawżat kemm mit-tnaqqis fid-daqs tas-suq kif ukoll mill-pressjoni dejjem tiżdied tal-importazzjonijiet li huma l-oġġett ta’ dumping. Tabella 5 Produzzjoni il-produtturi fil-kampjun 2006 2007 2008 2009 PI Produzzjoni (indiċi) 100 107 121 84 66

4.3. Il-kapaċità tal-produzzjoni u l-użu tal-kapaċità

(74) Il-kapaċità tal-produzzjoni tal-industrija tal-Unjoni baqgħet relattivament stabbli matul il-perjodu kkunsidrat: Madankollu, ir-rata tal-użu tal-kapaċità naqset b’35 % bejn l-2006 u l-PI. Matul il-PI, il-livell tal-użu tal-kapaċità naqas għal ftit aktar minn nofs il-livell milħuq fl-2008. Tabella 6 Kapaċità tal-produzzjoni il-produtturi fil-kampjun 2006 2007 2008 2009 PI Kapaċità (indiċi) 100 98 101 102 101 L-użu tal-kapaċità (indiċi) 100 109 120 82 65

4.4. Stokkijiet

(75) It-tabella ta’ hawn taħt turi li l-istokkijiet tal-għeluq għall-ewwel żdiedu sal-2008, meta l-produzzjoni tal-Unjoni kienet fl-aqwa tagħha, iżda mbagħad bdew jonqsu minħabba l-livelli mnaqqsa ta’ attività tal-manifattura. Tabella 7 Stokkijiet il-produtturi fil-kampjun 2006 2007 2008 2009 PI Stokkijiet (indiċi) 100 124 168 138 118

4.5. Il-volumi tal-bejgħ tal-Unjoni (l-industrija totali tal-Unjoni)

(76) Il-volum tal-bejgħ tal-produtturi kollha tal-Unjoni fis-suq tal-UE naqas globalment b’39 %, filwaqt li, fl-istess ħin, l-esportazzjonijiet miċ-Ċina żdiedu b’14 %, kif iddikjarat fil-premessa (68) hawn fuq. Il-volumi tal-bejgħ tal-Unjoni fl-industrija tal-Unjoni żviluppaw kif ġej: Tabella 8 Il-bejgħ tal-Unjoni (volumi) il-produtturi kollha tal-UE 2006 2007 2008 2009 PI Il-bejgħ tal-Unjoni (tunnellati) 82 743 91 043 79 418 63 223 50 569 Indiċi 100 110 96 76 61

4.6. Is-sehem mis-suq (l-industrija totali tal-Unjoni)

(77) Is-sehem mis-suq tal-industrija tal-Unjoni naqas bi 3,4 punti perċentwali bejn l-2006 u l-2007 u baqa’ relattivament stabbli matul il-bqija tal-perjodu kkunsidrat, b’żieda temporanja żgħira fl-2009. B’mod ġenerali, l-industrija tal-Unjoni tilfet 3,6 punti perċentwali tas-sehem mis-suq, filwaqt li, kif muri fit-Tabella 3 hawn fuq, is-sehem mis-suq tal-importazzjonijiet li huma l-oġġett ta’ dumping mir-RPĊ żdied kważi bid-doppju matul il-perjodu kkunsidrat. Tabella 9 Is-sehem mis-suq tal-Unjoni il-produtturi kollha tal-UE 2006 2007 2008 2009 PI Is-sehem mis-suq (%) 62,7 % 59,3 % 59,4 % 61,5 % 59,1 % Indiċi 100 95 95 98 94

4.7. Il-prezzijiet tal-bejgħ

(78) F’dak li għandu x’jaqsam mal-prezzijiet medji tal-bejgħ, it-tabella ta’ hawn taħt turi li fl-2007 l-industrija tal-Unjoni żiedet il-prezzijiet tal-bejgħ tagħha u mbagħad naqqsithom gradwalment sena wara sena sal-PI, sakemm laħqet il-livelli tal-prezzijiet li huma aktar baxxi minn dawk tal-2006. L-evoluzzjoni u l-volatilità għolja tal-prezzijiet tal-bejgħ tagħhom kienu parzjalment dovuti għall-varjazzjonijiet serji fl-ispejjeż tal-materja prima. Tabella 10 Il-bejgħ tal-Unjoni (prezzijiet medji) il-produtturi fil-kampjun 2006 2007 2008 2009 PI Prezz medju għal kull tunnellata (indiċi) 100 135 126 100 92

4.8. Impjieg

(79) Il-livell tal-impjieg segwa l-aktar l-iżvilupp tal-volumi tal-produzzjoni (ara t-Tabella 5 hawn fuq), li jindika li l-industrija tal-Unjoni ppruvat tirrazzjonalizza l-ispejjeż tal-manifattura meta kien meħtieġ. L-industrija tal-Unjoni ppruvat tadatta l-forza tax-xogħol tagħha għaċ-ċirkostanzi dejjem imorru għall-agħar tas-suq billi naqqset is-sigħat tax-xogħol minflok naqqset l-għadd ta’ ħaddiema. Għalhekk, it-tabella ta’ hawn taħt turi l-livell ta’ impjieg f’ekwivalenti għall-full-time (“FTE”). L-impjieg FTE tal-produtturi tal-Unjoni żdied bi 11-il punt perċentwali bejn l-2006 u l-2008, segwit bi tnaqqis ta’ 19-il punt perċentwali mill-2008 sal-PI. B’mod ġenerali, l-għadd ta’ FTE's naqas bi 8 % matul il-perjodu kkunsidrat. Tabella 11 Impjieg il-produtturi fil-kampjun 2006 2007 2008 2009 PI Impjieg f’ekwivalenti għall-full-time (indiċi) 100 106 111 95 92

4.9. Produttività

(80) Minkejja t-tentattivi msemmija qabel tal-industrija tal-Unjoni, l-output għal kull FTE tal-produtturi tal-Unjoni naqas b’mod konsiderevoli, globalment b’29 %. L-impatti serji tal-importazzjonijiet li huma l-oġġett ta’ dumping mir-RPĊ fil-perjodu ta’ domanda tas-suq li qiegħda tonqos ħafna ma ħallewx lill-industrija tal-Unjoni żżomm il-livelli tal-produttività tagħha. Tabella 12 Produttività il-produtturi fil-kampjun 2006 2007 2008 2009 PI Il-volum tal-produzzjoni għal kull FTE (indiċi) 100 102 109 88 71

4.10. L-Ispejjeż tax-Xogħol

(81) Matul il-perjodu kkunsidrat, l-industrija tal-Unjoni rnexxielha tikkontrolla l-iżvilupp tal-ispejjeż tax-xogħol. Tabilħaqq, it-tabella ta’ hawn taħt turi li l-ispiża tax-xogħol annwali medja żdiedet bi ftit fl-2007 u fl-2008, iżda naqset fl-2009 u fil-PI. Matul il-perjodu kollu, l-ispejjeż tax-xogħol naqsu bi 2 %. Dan it-tnaqqis kien ikun aktar notevoli li kieku l-ammonti tal-ħlasijiet għall-waqfien mill-impjieg kienu esklużi mix-xejra ta’ hawn fuq. Tabella 13 L-ispejjeż tax-xogħol il-produtturi fil-kampjun 2006 2007 2008 2009 PI L-ispiża tax-xogħol annwali għal kull impjegat (indiċi) 100 103 109 100 98

4.11. Profittabilità u redditu fuq l-investimenti (ROI)

(82) Il-profittabilità tal-industrija tal-Unjoni ġiet stabbilita billi l-qligħ nett qabel it-taxxa mill-bejgħ tal-prodott simili fis-suq tal-UE lil klijenti mhux relatati ġie espress bħala perċentwali tal-fatturat ta’ dan il-bejgħ. B’riżultat ta’ dan, il-marġini tal-profittabilità tal-industrija tal-Unjoni żviluppaw kif ġej matul il-perjodu kkunsidrat: Tabella 14 Profittabilità u redditu fuq l-investimenti (ROI) il-produtturi fil-kampjun 2006 2007 2008 2009 PI Qligħ nett (indiċi) 100 202 89 – 147 – 188 ROI (indiċi) 100 289 215 – 107 – 153

(83) Kif turi t-tabella ta’ hawn fuq, il-profittabilità tal-industrija tal-Unjoni laħqet il-quċċata tagħha fl-2007 minħabba l-kundizzjonijiet straordinarji tas-suq, li minnhom jistgħu jibbenifikaw il-parteċipanti kollha tas-suq. Il-profittabilità medja bdiet tiddeterjora b’mod sinifikanti mill-2007 u l-profitti nbidlu f’telf sinifikanti matul l-2009 u l-PI.

(84) F’dak li għandu x’jaqsam mar-redditu fuq l-investimenti (“ROI”), espress bħala l-qligħ f’perċentwali tal-valur nett skont il-kotba tal-investimenti, dan l-indikatur jidher li segwa x-xejra tal-profittabilità.

4.12. Il-fluss tal-flus u l-abbiltà li jiżdied il-kapital

(85) Il-fluss nett tal-flus mill-attivitajiet operattivi żviluppa kif ġej (meta wieħed iqis l-ammont negattiv fl-2006, b’mod eċċezzjonali għal din it-tabella, is-sena 2007 kienet meqjusa bħala s-sena ta’ referenza sabiex jiġi indikat l-iżvilupp tal-fluss tal-flus): Tabella 15 Fluss tal-flus il-produtturi fil-kampjun 2006 2007 2008 2009 PI Fluss tal-flus (indiċi) negattiv 100 685 175 53

(86) It-tabella ta’ hawn fuq turi li l-fluss tal-flus tal-industrija tal-Unjoni laħaq il-quċċata tiegħu fl-2008 u li sussegwentement naqas sal-aħħar tal-perjodu kkunsidrat, sakemm laħaq livell pjuttost baxx fil-PI.

4.13. Investimenti

(87) Matul il-perjodu kkunsidrat, l-investimenti tal-produtturi tal-Unjoni fil-kampjun żviluppaw kif ġej: Tabella 16 Investimenti il-produtturi fil-kampjun 2006 2007 2008 2009 PI Investimenti netti (indiċi) 100 192 406 286 183

(88) Kif turi t-tabella ta’ hawn fuq, il-produtturi tal-Unjoni ddeċidew li jkomplu jinvestu minkejja l-qagħda finanzjarja fraġli tagħhom fl-2009 u fil-PI. Ir-raġunijiet għal dan huma li (i) dan it-tip ta’ industrija normalment ikun jirrikjedi ċerti investimenti multiannwali li jkollhom jiġu kkompletati irrispettivament mis-sitwazzjoni tas-suq, u li (ii) f’dan is-settur, it-titjib frekwenti fit-tagħmir huwa prerekwiżit sabiex tkun tista’ ssir il-produzzjoni ta’ kwantitajiet akbar ta’ prodotti ta’ livell ogħla (bħala sforz sabiex tinżamm il-kompetittività vis-à-vis manifatturi oħrajn).

4.14. Il-kobor tal-marġini ta’ dumping attwali

(89) Il-marġini ta’ dumping għall-importazzjonijiet mir-RPĊ, kif speċifikat aktar ’il fuq fil-premessa (57) hawn fuq, huma għoljin ħafna. Minħabba l-volum, is-sehem mis-suq u l-prezzijiet tal-importazzjonijiet li huma l-oġġett ta’ dumping, l-impatt tal-marġini tad-dumping jista’ jitqies bħala wieħed sostanzjali.

5. Konklużjoni dwar il-ħsara

(90) L-indikaturi tal-ħsara żviluppaw b’mod negattiv matul il-perjodu kkunsidrat. Dan huwa partikolarment notevoli għall-indikaturi li jikkonċernaw il-profittabilità, il-volumi tal-produzzjoni, l-użu tal-kapaċità, il-volumi tal-bejgħ u s-sehem mis-suq, li kollha wrew xejra ta’ deterjorament b’mod ċar.

(91) Fl-istess waqt, l-importazzjonijiet tat-tubi tal-azzar li ma jissaddadx mir-RPĊ kienu qegħdin iwaqqgħu il-prezzijiet tal-industrija tal-Unjoni b’sa 32 % matul il-PI (ara l-premessa (71) aktar ’il fuq).

(92) Fid-dawl tal-kunsiderazzjonijiet preċedenti, huwa provviżorjament konkluż li l-industrija tal-Unjoni sofriet ħsara materjali skont it-tifsira tal-Artikolu 3(5) tar-Regolament bażiku.

E. KAWŻALITÀ

1. Introduzzjoni

(93) Skont l-Artikolu 3(6) u l-Artikolu 3(7) tar-Regolament bażiku, il-Kummissjoni eżaminat jekk l-importazzjonijiet li huma l-oġġett ta’ dumping ikkawżawx ħsara lill-industrija tal-Unjoni sa livell li jippermettilha tiġi kklassifikata bħala materjali. Barra minn hekk, il-fatturi magħrufa minbarra l-importazzjonijiet li huma l-oġġett ta’ dumping, li setgħu fl-istess waqt ikkawżaw il-ħsara lill-industrija tal-Unjoni, ġew eżaminati biex jiġi żgurat li kwalunkwe ħsara kkawżata minn dawn il-fatturi l-oħrajn ma tiġix attribwita lill-importazzjonijiet li huma l-oġġett ta’ dumping.

2. L-effett tal-importazzjonijiet li huma l-oġġett ta’ dumping

(94) Bejn l-2006 u l-PI, il-volum tal-importazzjonijiet li huma l-oġġett ta’ dumping tal-prodott ikkonċernat żdied f’termini ta’ volum b’14 % f’suq li kien qiegħed jiċkien b’35 %, li wassal għal żieda fis-sehem mis-suq tal-Unjoni b’76 %, minn 10,5 % għal 18,4 %.

(95) Iż-żieda fl-importazzjonijiet li huma l-oġġett ta’ dumping tal-prodott ikkonċernat mir-RPĊ matul il-perjodu kkunsidrat ikkoinċidiet ma’ xejra ’l isfel f’ħafna mill-indikaturi ta’ ħsara tal-industrija tal-Unjoni. L-industrija tal-Unjoni tilfet 3,6 punti perċentwali tas-sehem mis-suq u l-prezzijiet tal-bejgħ tagħha naqsu bi 8 % minħabba l-pressjoni tal-prezzijiet eżerċitata mill-importazzjonijiet li huma l-oġġett ta’ dumping bi prezz baxx fis-suq tal-Unjoni. Il-qtugħ sinifikanti tal-prezzijiet impedixxa lill-industrija tal-Unjoni milli tgħaddi l-ispejjeż miżjudin tal-produzzjoni fil-prezzijiet tal-bejgħ sa ammont aċċettabbli, u dan irriżulta f’livelli ta’ profittabilità negattivi matul il-PI.

(96) Abbażi ta’ dak li ntqal hawn fuq, huwa provviżorjament konkluż li l-importazzjonijiet li huma l-oġġett ta’ dumping bi prezz baxx mir-RPĊ, li daħlu fis-suq tal-Unjoni f’volumi kbar u li b’mod ġenerali qegħdin jiżdiedu u li waqqgħu b’mod sinifikanti l-prezzijiet tal-industrija tal-Unjoni matul il-perjodu kkunsidrat, qegħdin jikkawżaw ħsara materjali lill-industrija tal-Unjoni.

3. L-effett ta’ fatturi oħrajn

3.1. Importazzjonijiet minn pajjiżi terzi oħrajn

(97) Matul il-perjodu kkunsidrat, kien hemm importazzjonijiet limitati minn pajjiżi terzi oħrajn. Is-sehem totali tas-suq ta’ importazzjonijiet minn pajjiżi oħrajn għajr ir-RPĊ naqas b’4,3 punti perċentwali, minn 26,8 % għal 22,5 %.

(98) L-akbar sorsi li jmiss ta’ importazzjonijiet matul il-PI kienu l-Ġappun u l-Ukraina. Huma t-tnejn kellhom sehem mis-suq ta’ 5,2 % kull wieħed. L-Indja kellha sehem mis-suq ta’ 3,0 %, filwaqt li l-importazzjonijiet mill-Istati Uniti kellhom sehem mis-suq ta’ 2,7 % matul il-PI. It-tabella li ġejja turi l-iżvilupp tal-volumi tal-importazzjoni, il-prezzijiet u l-ishma mis-suq tal-akbar erba’ pajjiżi tas-sors ta’ importazzjoni wara r-RPĊ u dawk tal-importazzjonijiet tal-pajjiżi terzi l-oħrajn li jifdal, ilkoll ibbażati fuq id-dejta tal-Eurostat. Kif issemma diġà fil-premessa (64) aktar ’il fuq, id-dejta tal-Eurostat għall-importazzjonijiet mill-Ġappun kienet teħtieġ aġġustamenti żgħar sabiex jiġu esklużi d-distorsjonijiet li jirriżultaw minn rappurtar żbaljat tat-tranżazzjonijiet. Tabella 17 Importazzjonijiet minn pajjiżi oħrajn Pajjiż 2006 2007 2008 2009 PI Il-Ġappun Volumi (tunnellati) 5 801 7 211 6 955 6 753 4 445 Sehem mis-suq (%) 4,4 % 4,7 % 5,2 % 6,6 % 5,2 % Prezz medju (EUR) 7 981 7 396 8 591 11 634 9 596 L-Ukraina Volumi (tunnellati) 7 820 8 536 7 904 4 659 4 431 Sehem mis-suq (%) 5,9 % 5,6 % 5,9 % 4,5 % 5,2 % Prezz medju (EUR) 6 775 9 212 8 100 6 336 6 031 L-Indja Volumi (tunnellati) 3 664 4 323 3 461 3 265 2 540 Sehem mis-suq (%) 2,8 % 2,8 % 2,6 % 3,2 % 3,0 % Prezz medju (EUR) 5 519 6 874 6 789 3 929 4 111 L-Istati Uniti Volumi (tunnellati) 3 739 6 019 2 724 2 740 2 344 Sehem mis-suq (%) 2,8 % 3,9 % 2,0 % 2,7 % 2,7 % Prezz medju (EUR) 16 235 5 597 12 892 11 175 11 054 Pajjiżi oħrajn Volumi (tunnellati) 14 394 9 709 8 063 5 183 5 542 Sehem mis-suq (%) 10,9 % 6,3 % 6,0 % 5,0 % 6,5 % Prezz medju (EUR) 6 643 7 880 8 553 6 695 6 497 Total tal-pajjiżi terzi kollha għajr ir-RPĊ Volumi (tunnellati) 35 418 35 797 29 107 22 600 19 303 Sehem mis-suq (%) 26,8 % 23,3 % 21,8 % 22,0 % 22,5 % Prezz medju (EUR) 5 586 7 540 8 453 8 392 7 484

(99) Kif indikat fit-tabella ta’ hawn fuq, matul il-perjodu kkunsidrat il-Ġappun żied b’mod moderat is-sehem mis-suq tiegħu b’0,8 punti perċentwali minn 4,4 % għal 5,2 %. Madankollu, il-prezzijiet tal-importazzjonijiet mill-Ġappun jidhru li huma ferm aktar komparabbli mal-prezzijiet tal-Unjoni mill-prezzijiet tal-importazzjonijiet mir-RPĊ. L-aktar importanti, fil-PI, il-prezzijiet tal-importazzjonijiet mill-Ġappun kienu ogħla b’mod sinifikanti minn dawk tal-industrija tal-Unjoni.

(100) L-importazzjonijiet mill-Istati Uniti saru bi prezzijiet konsiderevolment ogħla minn dawk tal-industrija tal-Unjoni matul il-perjodu kkunsidrat (għajr għas-sena tal-2007). F’dak li għandu x’jaqsam mal-importazzjonijiet mill-Ukraina u mill-Indja, għalkemm il-prezzijiet medji minn dawn il-pajjiżi kienu ġeneralment aktar baxxi mill-prezzijiet tal-Unjoni, it-tnejn żammew sehem mis-suq relattivament stabbli fis-suq tal-Unjoni: is-sehem mis-suq tal-Ukraina naqas minn 5,9 % għal 5,2 %, filwaqt li dak tal-Indja żdied minn 2,8 % għal 3,0 % matul il-perjodu kkunsidrat.

(101) Bħala konklużjoni, is-sehem mis-suq tal-importazzjonijiet mill-pajjiżi terzi kollha għajr ir-RPĊ naqas b’4,3 punti perċentwali (minn 26,8 % għal 22,5 %) matul il-perjodu kkunsidrat. B’mod ġenerali, il-prezz medju tal-importazzjoni mill-pajjiżi terzi kollha għajr ir-RPĊ żdied b’34 % matul il-perjodu kkunsidrat (minn EUR 5 586 għal EUR 7 484 għal kull tunnellata) li huwa f’kuntrast qawwi mat-tnaqqis ta’ 9 % fil-prezzijiet tal-importazzjoni diġà baxxi ħafna taċ-Ċina u mat-tnaqqis ta’ 8 % fil-prezzijiet medji tal-bejgħ tal-Unjoni.

(102) Fuq il-bażi ta’ dak li ntqal hawn fuq, jista’ jiġi konkluż li l-importazzjonijiet minn pajjiżi terzi għajr ir-RPĊ ma jidhrux li kkontribwixxew għall-ħsara mġarrba mill-industrija tal-Unjoni matul il-PI.

3.2. L-impatti tal-varjazzjonijiet tas-suq u l-kriżi ekonomika

(103) Filwaqt li l-2007 u l-ewwel tliet kwarti tal-2008 jistgħu jiġu kkaratterizzati bħala suq robust li qiegħed jikber u jissaħħaħ għat-tubi tal-azzar li ma jissaddadx, eventwalment, il-kriżi finanzjarja u ekonomika kellha wkoll impatt kbir fuq dan is-settur. It-tnaqqis fir-ritmu ekonomiku beda fl-aħħar kwart tal-2008, kompla matul l-2009 u affettwa saħansitra l-ewwel nofs tal-2010, jiġifieri l-PI kollu kemm hu. Dan kollu huwa rifless fix-xejriet tal-konsum tal-Unjoni, li kien fl-aqwa tiegħu fl-2007 u li mbagħad beda jonqos sena wara sena (ara t-Tabella 1 hawn fuq).

(104) Mingħajr dubju, it-tnaqqis fil-konsum imsemmi hawn fuq li jirriżulta mit-tnaqqis fir-ritmu ekonomiku kellu wkoll impatt fuq is-sitwazzjoni tal-industrija tal-Unjoni. Madankollu, għandu jiġi nnotat li dan l-effett negattiv kien aggravat serjament mill-importazzjonijiet li huma l-oġġett ta’ dumping mir-RPĊ, li waqqgħu b’mod sinifikanti l-prezzijiet tal-industrija tal-Unjoni. Għalhekk, anki li kieku t-tnaqqis fir-ritmu ekonomiku kellu jitqies bħala fattur li jikkontribwixxi għall-ħsara matul il-PI, dan bl-ebda mod ma jista’ jnaqqas l-effetti dannużi tal-importazzjonijiet li huma l-oġġett ta’ dumping bi prezz baxx mir-RPĊ fis-suq tal-Unjoni. Fin-nuqqas ta’ tali kompetizzjoni inġusta mir-RPĊ u l-pressjoni tal-volum u l-prezzijiet li eżerċitat fuq il-produtturi tal-Unjoni, kien ikun possibbli għal din tal-aħħar li żżomm il-livell tal-prezzijiet tal-bejgħ u tal-profittabilità tagħhom f’livelli relattivament aċċettabbli anki f’sitwazzjoni ta’ domanda li tonqos.

(105) Fil-fatt, l-impatt tal-importazzjonijiet li huma l-oġġett ta’ dumping mir-RPĊ li waqqgħu ħafna l-prezzijiet tal-bejgħ tal-Unjoni matul il-PI jista’ jitqies bħala saħansitra aktar dannuż f’perjodu ta’ kriżi ekonomika meta l-volumi u l-prezzijiet tal-bejgħ ikunu, f’kull każ, diġà taħt pressjoni mill-konsum aktar baxx.

(106) Meta wieħed iqis iċ-ċirkostanzi msemmija hawn fuq, it-tnaqqis fir-ritmu ekonomiku ma jistax jitqies bħala fattur possibbli li jkisser ir-rabta kawżali bejn il-ħsara mġarrba mill-industrija tal-Unjoni u l-importazzjonijiet li huma l-oġġett ta’ dumping mir-RPĊ.

3.3. Il-prestazzjoni tal-esportazzjoni tal-industrija tal-Unjoni

(107) F’dak li għandu x’jaqsam mal-iżvilupp tal-bejgħ mill-esportazzjoni tal-industrija tal-Unjoni, l-esportazzjonijiet naqsu inqas mill-bejgħ domestiku, irrispettivament minn jekk humiex eżaminati l-produtturi kollha tal-Unjoni jew il-produtturi fil-kampjun biss. F’dak li għandu x’jaqsam mal-volumi tal-bejgħ mill-esportazzjoni, tista’ tiġi stabbilita x-xejra li ġejja għall-industrija tal-Unjoni matul il-perjodu kkunsidrat: Tabella 18 L-industrija tal-Unjoni – il-bejgħ mill-esportazzjoni (f’tunnellati) lil klijenti mhux relatati il-produtturi kollha tal-UE 2006 2007 2008 2009 PI Indiċi 100 99 108 88 64

(108) Ta’ min jirrimarka li l-bejgħ mill-esportazzjoni tal-industrija tal-Unjoni naqas b’ritmu aktar bil-mod mill-bejgħ fis-suq tal-Unjoni. Dan jista’ jimplika li l-pressjoni tal-importazzjonijiet li huma l-oġġett ta’ dumping mir-RPĊ hija partikolarment qawwija fis-suq tal-Unjoni. Minħabba din l-indikazzjoni, kif ukoll is-sehem sostanzjali ta’ esportazzjonijiet fil-bejgħ totali magħmul mill-industrija tal-Unjoni (b’mod kostanti bejn 39 % u 45 % matul il-perjodu kkonċernat), kwalunkwe nuqqas ta’ kompetittività tal-produtturi tal-Unjoni fis-suq dinji jista’ ċertament jiġi eskluż.

3.4. Il-kompetittività tal-importazzjonijiet li huma l-oġġett ta’ dumping mir-RPĊ u l-ispiża tal-produzzjoni tal-industrija tal-Unjoni

(109) Il-volatilità għolja tal-prezzijiet tal-ligi, kif ukoll l-iżviluppi ġenerali fid-domanda tas-suq, irriżultaw f’varjazzjonijiet konsiderevoli fl-ispejjeż tal-materja prima ewlenija għall-manifattura tal-prodott taħt investigazzjoni. Matul il-perjodu kkunsidrat, l-ispiża unitarja medja tal-produzzjoni tal-industrija tal-Unjoni żviluppat kif ġej: Tabella 19 L-industrija tal-Unjoni – l-ispiża tal-produzzjoni (EUR għal kull tunnellata) il-produtturi fil-kampjun 2006 2007 2008 2009 PI Indiċi 100 120 119 124 118

(110) Kif issemma diġà fil-premessa (78) aktar ’il fuq, is-suq tar-RPĊ għall-materja prima ewlenija huwa mfixkel ħafna. Minħabba din id-distorsjoni, il-produtturi esportaturi fir-RPĊ jidhru li għandhom il-possibbiltà li jagħmlu l-bejgħ mill-esportazzjoni tal-prodott ikkonċernat lis-suq tal-Unjoni bi prezz li x’aktarx ikun inqas elastiku għall-prezzijiet tal-materja prima u li jirriżulta fi prezzijiet li fil-biċċa l-kbira tagħhom iwaqqgħu l-prezzijiet fis-suq tal-Unjoni. Fi kliem ieħor, minħabba d-distorsjoni fis-suq Ċiniż tal-materja prima, il-manifatturi tat-tubi tal-azzar li ma jissaddadx fir-RPĊ għandhom vantaġġ kompetittiv inġust meta mqabbel mal-industrija tal-Unjoni. Dawn id-distorsjonijiet setgħu kkontribwixxew biex jippermettu lill-produtturi Ċiniżi jżommu l-livell tal-prezz baxx tal-importazzjonijiet li huma l-oġġett ta’ dumping mir-RPĊ.

4. Konklużjoni dwar il-kawżalità

(111) Bħala konklużjoni, l-analiżi ta’ hawn fuq uriet li l-importazzjonijiet mir-RPĊ żdiedu f’termini ta’ kwantitajiet u kisbu sehem sostanzjali tas-suq matul il-perjodu kkunsidrat. Barra minn hekk, dawn il-kwantitajiet miżjuda li daħlu fis-suq tal-Unjoni bi prezzijiet li huma l-oġġett ta’ dumping waqqgħu drastikament il-prezzijiet tal-industrija tal-Unjoni. Għalkemm għal ċertu perjodu l-industrija tal-Unjoni kienet kapaċi tikkumpensa għall-effetti negattivi ta’ din il-pressjoni bis-saħħa tal-kundizzjonijiet eċċezzjonalment pożittivi tas-suq fis-snin tal-2007 u l-2008, dan ma kienx aktar possibbli meta l-kriżi ekonomika naqqset il-livell tad-domanda b’mod sostanzjali.

(112) Minbarra dan, ġew analizzati wkoll fatturi oħrajn li setgħu kkawżaw ħsara lill-industrija tal-Unjoni. F’dan ir-rigward, instab li l-importazzjonijiet minn pajjiżi terzi oħrajn, l-impatt tal-kriżi ekonomika, il-prestazzjoni tal-esportazzjoni tal-industrija tal-Unjoni u fatturi oħrajn li jinkludu dawk relatati mad-distorsjonijiet fis-suq tal-materja prima tar-RPĊ, ma jidhrux li huma tali li jistgħu jkissru r-rabta kawżali stabbilita bejn l-importazzjonijiet li huma l-oġġett ta’ dumping u l-ħsara mġarrba mill-industrija tal-Unjoni matul il-PI.

(113) Abbażi tal-analiżi ta’ hawn fuq, li ddistingwiet u sseparat b’mod xieraq l-effetti tal-fatturi magħrufa kollha li għandhom effett fuq is-sitwazzjoni tal-industrija tal-Unjoni mill-effett dannuż tal-importazzjonijiet li huma l-oġġett ta’ dumping, huwa provviżorjament konkluż li l-importazzjonijiet mir-RPĊ ikkawżaw ħsara materjali lill-industrija tal-Unjoni skont it-tifsira tal-Artikolu 3(6) tar-Regolament bażiku.

F. L-INTERESS TAL-UNJONI

(114) Skont l-Artikolu 21 tar-Regolament bażiku, il-Kummissjoni eżaminat jekk, minkejja l-konklużjonijiet dwar id-dumping, il-ħsara u l-kawżalità, kienx hemm raġunijiet li jwasslu sabiex il-Kummissjoni tikkonkludi b’mod ċar li mhuwiex fl-interess tal-Unjoni li tadotta miżuri f’dan il-każ partikolari. Għal dan il-għan u skont l-Artikolu 21(1) tar-Regolament bażiku, il-Kummissjoni kkunsidrat l-impatt probabbli tal-miżuri possibbli fuq il-partijiet kollha involuti, kif ukoll il-konsegwenzi li x’aktarx iġib miegħu n-nuqqas ta’ teħid ta’ miżuri.

(115) Il-Kummissjoni bagħtet kwestjonarji lil importaturi u utenti indipendenti. Eventwalment, kien hemm żewġ importaturi u utent wieħed li bagħtu t-tweġibiet għall-kwestjonarju fi ħdan il-limiti ta’ żmien stabbiliti.

1. L-interess tal-industrija tal-Unjoni

(116) Produttur wieħed tal-Unjoni oppona l-impożizzjoni ta’ miżuri antidumping, minħabba li l-kumpanija tforni parzjalment hollows mhux maħduma tal-azzar li ma jissaddadx mir-RPĊ sabiex tkompli tipproċessahom f’tubi lesti. Madankollu, il-produttur jirrappreżenta inqas minn 2 % tal-produzzjoni totali tal-Unjoni.

(117) Huwa mfakkar li l-indikaturi tal-ħsara wrew xejra negattiva ġenerali u li, b’mod partikolari, l-indikaturi tal-ħsara relatati mal-volumi tal-produzzjoni u tal-bejgħ u mas-sehem mis-suq, kif ukoll il-prestazzjoni finanzjarja tal-industrija tal-Unjoni bħall-profittabilità u r-redditu fuq l-investiment, kienu affettwati serjament.

(118) Jekk jiġu imposti miżuri, huwa mistenni li t-tnaqqis fil-prezzijiet u t-telf tas-sehem mis-suq jittaffew u li l-prezzijiet tal-bejgħ tal-industrija tal-Unjoni jibdew jirkupraw, li għandhom iwasslu għal titjib sinifikanti tas-sitwazzjoni finanzjarja tal-industrija tal-Unjoni.

(119) Min-naħa l-oħra, jekk ma jiġux imposti miżuri antidumping, x’aktarx li d-deterjorazzjoni tas-sitwazzjoni finanzjarja u tas-suq tal-industrija tal-Unjoni tkompli. F’xenarju bħal dan, l-industrija tal-Unjoni tkompli titlef aktar sehem mis-suq, billi mhijiex kapaċi ssegwi l-prezzijiet tas-suq stabbiliti mill-importazzjonijiet li huma l-oġġett ta’ dumping mir-RPĊ. L-effetti probabbli jinvolvu aktar tnaqqis fil-manifattura u l-għeluq tal-faċilitajiet tal-produzzjoni fl-Unjoni, li jirriżultaw f’telf sostanzjali ta’ impjiegi.

(120) Meta wieħed iqis il-fatturi kollha msemmija hawn fuq, huwa provviżorjament konkluż li l-impożizzjoni ta’ miżuri antidumping tkun fl-interess tal-industrija tal-Unjoni.

2. L-interess ta’ importaturi mhux relatati fl-Unjoni

(121) Kif ġie indikat hawn fuq, it-teħid tal-kampjuni ma ġiex applikat għal importaturi mhux relatati, minħabba li kien hemm biss żewġ importaturi mhux relatati li kkooperaw b’mod sħiħ f’din l-investigazzjoni billi ssottomettew tweġiba għall-kwestjonarju. Parti żgħira biss tal-fatturat ta’ dawn iż-żewġ importaturi kienet relatata mal-bejgħ mill-ġdid tal-prodott ikkonċernat mir-RPĊ.

(122) Madankollu, l-importazzjonijiet iddikjarati minn dawn iż-żewġ importaturi kienu jirrappreżentaw proporzjon relattivament żgħir tal-importazzjonijiet kollha mir-RPĊ fil-PI (ferm inqas minn 10 %). Meta wieħed iqis il-marġini għoljin miksuba mill-importaturi fuq il-bejgħ mill-ġdid tal-prodott ikkonċernat fil-PI, wieħed jista’ jassumi li l-impożizzjoni tad-dazji antidumping tista’ tirriżulta f’livelli aktar baxxi ta’ profittabilità għalihom. Madankollu, l-ebda wieħed mill-importaturi ma ressaq argumenti li jgħidu li l-impożizzjoni tad-dazji antidumping tmur kontra l-interess tagħhom. Barra minn hekk, minħabba li t-tnejn ibigħu mill-ġdid tubi tal-azzar li ma jissaddadx ta’ oriġini mhux Ċiniża (inklużi tubi ta’ oriġini mill-Unjoni), huma jistgħu jiddeċiedu wkoll li jbiddlu x-xiri għal fornituri mhux Ċiniżi, li mhumiex affettwati mid-dazji.

(123) L-ebda importatur ieħor ma kkoopera billi ssottometta tweġiba għall-kwestjonarju jew kummenti sostanzjati. Abbażi ta’ dan, huwa konkluż provviżorjament li l-impożizzjoni tal-miżuri provviżorji mhux se jkollha effetti sostanzjalment negattivi fuq l-interess tal-importaturi tal-Unjoni.

3. L-interess tal-utenti

(124) Il-pajpijiet u t-tubi mingħajr saldaturi tal-azzar li ma jissaddadx li huma soġġetti għal din il-proċedura jintużaw għal numru kbir ta’ applikazzjonijiet (ara l-premessa (17) aktar ’il fuq). Minkejja dan, il-kooperazzjoni nkisbet minn utent wieħed biss li juża t-tubi tal-azzar li ma jissaddadx għall-manifattura tal-air fin coolers u l-kondensaturi tal-arja mkessħa, li jammontaw għal inqas minn 1 % tal-importazzjonijiet totali miċ-Ċina matul il-PI. Madankollu, jista’ jiġi konkluż provviżorjament li l-kooperazzjoni limitata ħafna tal-utenti tidher li tindika li, b’mod ġenerali, l-impatt fuq il-profittabilità tal-industrija tal-utenti u s-sitwazzjoni ekonomika se jkun pjuttost limitat.

(125) Mit-tweġiba għall-kwestjonarju ta’ dan l-utent jidher li l-kumpanija mhux se tiġi affettwata serjament mill-miżuri antidumping, lanqas fir-rigward tad-diviżjoni tagħha li tuża t-tubi tal-azzar li ma jissaddadx. Meta l-valur tal-importazzjonijiet tal-prodott ikkonċernat jitqabbel mal-fatturat tad-diviżjoni li tuża l-oġġetti importati, l-effett jista’ jitqies bħala insinifikanti.

(126) Madankollu, fid-dawl tad-dejta ta’ dan l-utent, ma jistax jiġi eskluż li ċerti kumpaniji utenti li jużaw kwantitajiet aktar sostanzjali ta’ tubi tal-azzar li ma jissaddadx importati mir-RPĊ jistgħu jiġu affettwati b’mod negattiv mill-miżuri antidumping.

(127) Mill-informazzjoni sottomessa mill-uniku utent li kkoopera, huwa impossibbli li jiġi stmat l-impjieg totali tal-industrija utenti kollha fi ħdan l-Unjoni, minħabba r-rappreżentattività limitata tagħha u l-varjetà wiesgħa tal-applikazzjonijiet.

(128) Għandu jiġi nnotat ukoll li mhuwiex probabbli li l-livell tal-miżuri jipprevjeni l-importazzjonijiet Ċiniżi milli jkomplu jfornu s-suq tal-Unjoni, għalkemm bi prezzijiet mhux dannużi miżjuda. Barra minn hekk, il-kapaċità tal-produzzjoni mhux użata tal-industrija tal-Unjoni, kif ukoll is-sorsi alternattivi tal-importazzjonijiet minn diversi pajjiżi terzi oħrajn jindikaw li ma hemm ebda riskju ta’ sigurtà tal-provvista għat-tubi tal-azzar li ma jissaddadx fis-suq tal-Unjoni.

(129) Barra minn hekk, minkejja d-diffikultajiet riċenti tal-industrija tal-Unjoni, hija tkompli tkun l-akbar fornitur tal-industrija utenti fl-Unjoni. Mingħajr l-impożizzjoni tal-miżuri, f’każ tad-deterjorazzjoni ulterjuri tas-sitwazzjoni finanzjarja tal-industrija tal-Unjoni, l-eżistenza tal-industrija tal-Unjoni tiġi pperikolata, li tikkawża riskju ta’ provvista anki għall-utenti fi ħdan l-Unjoni.

(130) Kollox ma’ kollox, meta wieħed iqis l-impatt globali tal-miżuri antidumping, l-effetti pożittivi fuq l-industrija tal-Unjoni jidhru li jegħlbu b’mod ċar l-impatti negattivi potenzjali fuq il-gruppi ta’ interess l-oħrajn. Għalhekk, huwa konkluż provviżorjament li d-dazji antidumping ma jmorrux kontra l-interess tal-Unjoni.

4. Konklużjoni dwar l-interess tal-Unjoni

(131) Jista’ jiġi konkluż li l-impożizzjoni tal-miżuri fuq l-importazzjonijiet li huma l-oġġett ta’ dumping tal-prodott ikkonċernat mir-RPĊ mistennija li tipprovdi opportunità għall-industrija tal-Unjoni sabiex ittejjeb is-sitwazzjoni tagħha permezz ta’ żieda fil-volumi tal-bejgħ, fil-prezzijiet tal-bejgħ u fis-sehem mis-suq. Filwaqt li jistgħu jiżviluppaw xi effetti negattivi fil-forma taż-żidiet tal-ispejjeż għal ċerti utenti, dawn x’aktarx li jkunu inqas mill-benefiċċji mistennija għall-produtturi u l-fornituri tagħhom.

(132) Fid-dawl ta’ dak imsemmi hawn fuq, ġie konkluż provviżorjament li b’mod ġenerali ma hemmx raġunijiet konvinċenti kontra l-impożizzjoni ta’ miżuri provviżorji fuq l-importazzjonijiet tal-prodott ikkonċernat li joriġina mir-RPĊ.

G. MIŻURI PROVVIŻORJI ANTIDUMPING

(133) Fid-dawl tal-konklużjonijiet milħuqa fir-rigward tad-dumping, il-ħsara li tirriżulta, il-kawżalità u l-interess tal-Unjoni, għandhom jiġu imposti miżuri provviżorji fuq l-importazzjonijiet tal-prodott ikkonċernat li joriġina mir-Repubblika Popolari taċ-Ċina sabiex tiġi evitata aktar ħsara lill-industrija tal-Unjoni mill-importazzjonijiet li huma l-oġġett ta’ dumping.

1. Livell ta’ eliminazzjoni tal-ħsara

(134) Il-miżuri provviżorji fuq l-importazzjonijiet li joriġinaw mir-RPĊ għandhom jiġu imposti f’livell suffiċjenti sabiex jeliminaw id-dumping, mingħajr ma jaqbeż il-ħsara kkawżata lill-industrija tal-Unjoni mill-importazzjonijiet li huma l-oġġett ta’ dumping. Meta jiġi kkalkolat l-ammont ta’ dazju meħtieġ sabiex jitneħħew l-effetti tad-dumping dannuż, huwa kkunsidrat li kwalunkwe miżura għandha tippermetti lill-industrija tal-Unjoni li tkopri l-ispejjeż tal-produzzjoni tagħha u tikseb globalment profitt qabel it-taxxa li jista’ jinkiseb b’mod raġonevoli taħt kundizzjonijiet normali ta’ kompetizzjoni, jiġifieri fin-nuqqas ta’ importazzjonijiet li huma l-oġġett ta’ dumping.

(135) L-industrija tal-Unjoni sostniet li għad-determinazzjoni tal-livell ta’ eliminazzjoni tal-ħsara għandu jintuża profitt fil-mira ta’ 12 %. Madankollu, l-evidenza pprovduta sa issa ma wrietx li din il-profittabilità tista’ tinkiseb f’sitwazzjoni tas-suq normali. L-industrija tal-Unjoni saħansitra lanqas fis-sena eċċezzjonali tal-2007 ma setgħet tikseb livell daqstant għoli ta’ profittabilità. Abbażi tad-dejta miġbura matul l-investigazzjoni, ġie kkunsidrat provviżorjament li profitt ta’ 5 % huwa xieraq sabiex jiġi stabbilit il-livell ta’ eliminazzjoni tal-ħsara.

(136) Abbażi ta’ dan, ġie kkalkolat prezz mhux dannuż għall-industrija tal-Unjoni tal-prodott simili. Il-prezz mhux dannuż ġie stabbilit billi tnaqqas il-marġini ta’ profitt attwali mill-prezz kif joħroġ mill-fabbrika u billi l-marġini ta’ profitt fil-mira msemmi hawn fuq ġie miżjud mal-prezz tal-fidi kkalkolat.

(137) B’riżultat ta’ dan, ġew stabbiliti provviżorjament il-livelli ta’ eliminazzjoni tal-ħsara li ġejjin: Kumpanija/kumpaniji Livell ta’ eliminazzjoni tal-ħsara Changshu Walsin Specialty Steel, Co. Ltd., Haiyu 71,5 % Shanghai Jinchang Stainless Steel Tube Manufacturing, Co. Ltd., Situan 48,2 % Wenzhou Jiangnan Steel Pipe Manufacturing, Co. Ltd., Yongzhong 48,0 % Il-kumpaniji elenkati fl-Anness I 56,6 % Il-kumpaniji l-oħrajn kollha 71,5 %

2. Miżuri provviżorji

(138) Fid-dawl ta’ dak li ntqal hawn fuq u skont l-Artikolu 7(2) tar-Regolament bażiku, huwa kkunsidrat li għandu jiġi impost dazju provviżorju antidumping fuq l-importazzjonijiet tal-prodott ikkonċernat li joriġina mir-RPĊ fil-livell tal-marġini l-aktar baxx ta’ dumping u ta’ eliminazzjoni tal-ħsara li nstab, skont ir-regola tal-inqas dazju, li fil-każijiet kollha huwa l-marġini tal-ħsara.

(139) Minħabba r-rata għolja ta’ kooperazzjoni tal-produtturi esportaturi Ċiniżi, ir-rata tal-kumpaniji l-oħrajn kollha hija stabbilita fir-rata tal-kumpanija li kkooperat fil-kampjun bl-ogħla rata. Għall-kumpaniji li kkooperaw u li mhumiex inklużi fil-kampjun elenkati fl-Anness, ir-rata tad-dazju provviżorju hija stabbilita fil-medja peżata tar-rati tal-kumpaniji fil-kampjun. Abbażi ta’ dak li ntqal hawn fuq, ir-rati tad-dazju proposti huma: Kumpanija/kumpaniji Dazju provviżorju Changshu Walsin Specialty Steel, Co. Ltd., Haiyu 71,5 % Shanghai Jinchang Stainless Steel Tube Manufacturing, Co. Ltd., Situan 48,2 % Wenzhou Jiangnan Steel Pipe Manufacturing, Co. Ltd., Yongzhong 48,0 % Il-kumpaniji elenkati fl-Anness I 56,6 % Il-kumpaniji l-oħrajn kollha 71,5 %

(140) Ir-rati tad-dazju antidumping individwali tal-kumpaniji speċifikati f’dan ir-Regolament ġew stabbiliti fuq il-bażi tas-sejbiet tal-investigazzjoni preżenti. Għalhekk, dawn jirriflettu s-sitwazzjoni li nstabet matul dik l-investigazzjoni fir-rigward ta’ dawn il-kumpaniji. Dawn ir-rati tad-dazju (b’kuntrast mad-dazju nazzjonali applikabbli għall-‘kumpaniji l-oħrajn kollha’) huma għalhekk esklussivament applikabbli għall-importazzjonijiet tal-prodotti li joriġinaw mill-pajjiż ikkonċernat u manifatturati mill-kumpaniji u għalhekk mill-entitajiet legali speċifiċi msemmija. Il-prodotti importati manifatturati minn kwalunkwe kumpanija oħra mhux imsemmija speċifikament fil-parti operattiva ta’ dan ir-Regolament, bl-isem u l-indirizz tagħha, inklużi l-entitajiet relatati ma’ dawk imsemmija speċifikament, ma jistgħux jibbenifikaw minn dawn ir-rati u għandhom ikunu soġġetti għar-rata tad-dazju applikabbli għall-“kumpaniji l-oħrajn kollha”.

(141) Kwalunkwe talba għall-applikazzjoni ta’ dawn ir-rati tad-dazju antidumping tal-kumpaniji individwali (pereżempju wara bidla fl-isem tal-entità jew wara l-istabbiliment ta’ entitajiet ġodda tal-produzzjoni jew tal-bejgħ) għandha tiġi indirizzata lill-Kummissjoni (8) minnufih bit-tagħrif kollu rilevanti, b’mod partikolari kwalunkwe modifika fl-attivitajiet tal-kumpanija marbuta mal-produzzjoni, mal-bejgħ domestiku u tal-esportazzjoni assoċjati ma’, pereżempju, dik il-bidla fl-isem jew dik il-bidla fl-entitajiet tal-produzzjoni u tal-bejgħ. Jekk ikun addattat, ir-Regolament għandu jiġi emendat kif xieraq billi tiġi aġġornata l-lista ta’ kumpaniji li jibbenifikaw mir-rati tad-dazju individwali.

(142) Sabiex jiġi żgurat infurzar xieraq tad-dazju antidumping, il-livell tad-dazju għall-kumpaniji l-oħrajn kollha mhux biss għandu japplika għall-produtturi esportaturi li ma kkooperawx, iżda wkoll għal dawk il-produtturi li ma kellhomx esportazzjonijiet lejn l-Unjoni matul il-PI.

H. DISPOŻIZZJONI FINALI

(143) Fl-interess ta’ amministrazzjoni tajba, għandu jiġi ffissat perjodu li matulu l-partijiet interessati li għamlu lilhom infushom magħrufa fiż-żmien speċifikat fin-notifikazzjoni tal-inizjazzjoni jistgħu jippreżentaw il-fehmiet tagħhom bil-miktub u jitolbu seduta. Barra minn hekk, għandu jiġi ddikjarat li s-sejbiet li jikkonċernaw l-impożizzjoni ta’ dazji magħmula għall-finijiet ta’ dan ir-Regolament huma provviżorji u jista’ jkun li jkollhom jiġu kkunsidrati mill-ġdid għall-fini ta’ kwalunkwe miżura definittiva,

ADOTTAT DAN IR-REGOLAMENT:

Artikolu 1

1. Għaldaqstant, qiegħed jiġi impost dazju provviżorju antidumping fuq l-importazzjonijiet ta’ ċerti pajpijiet u tubi mingħajr saldaturi tal-azzar li ma jissaddadx, għajr dawk b’fittings imwaħħlin magħhom addattati biex iwasslu gassijiet jew likwidi għall-użu fl-ajruplani ċivili, li bħalissa jaqgħu taħt il-kodiċi NM 7304 11 00, 7304 22 00, 7304 24 00, ex 7304 41 00, 7304 49 10, ex 7304 49 93, ex 7304 49 95, ex 7304 49 99 u ex 7304 90 00 (il-kodiċi TARIC 7304410090, 7304499390, 7304499590, 7304499990 u 7304900091), u li joriġinaw mir-Repubblika Popolari taċ-Ċina.

2. Ir-rata tad-dazju provviżorju antidumping applikabbli għall-prezz nett ħieles fil-fruntiera tal-Unjoni, qabel id-dazju, tal-prodotti deskritti fil-paragrafu 1 u manifatturati mill-kumpaniji elenkati hawn taħt, għandha tkun kif ġej:

Kumpanija/kumpaniji Dazju provviżorju Kodiċi addizzjonali TARIC Changshu Walsin Specialty Steel, Co. Ltd., Haiyu 71,5 % B120 Shanghai Jinchang Stainless Steel Tube Manufacturing, Co. Ltd., Situan 48,2 % B118 Wenzhou Jiangnan Steel Pipe Manufacturing, Co. Ltd., Yongzhong 48,0 % B119 Il-kumpaniji elenkati fl-Anness I 56,6 % B121 Il-kumpaniji l-oħrajn kollha 71,5 % B999

3. L-applikazzjoni tar-rati tad-dazju individwali speċifikati għall-kumpaniji msemmija fil-paragrafu 2 għandha tkun soġġetta għall-preżentazzjoni lill-awtoritajiet doganali tal-Istati Membri ta’ fattura kummerċjali valida, li għandha tikkonforma mar-rekwiżiti stabbiliti fl-Anness II. Jekk ma tiġi ppreżentata ebda fattura bħal din, għandu japplika d-dazju applikabbli għall-kumpaniji l-oħrajn kollha.

4. Ir-rilaxx għaċ-ċirkolazzjoni ħielsa fl-Unjoni tal-prodott imsemmi fil-paragrafu 1 għandu jkun soġġett għall-provvista ta’ titolu ekwivalenti għall-ammont tad-dazju provviżorju.

5. Sakemm ma jiġix speċifikat mod ieħor, għandhom japplikaw id-dispożizzjonijiet fis-seħħ dwar id-dazji doganali.

Artikolu 2

Mingħajr ħsara għall-Artikolu 20 tar-Regolament tal-Kunsill (KE) Nru 1225/2009, il-partijiet interessati jistgħu jitolbu l-iżvelar tad-dettalji wara l-fatti u l-kunsiderazzjonijiet essenzjali li abbażi tagħhom ġie adottat dan ir-Regolament, jippreżentaw il-fehmiet tagħhom bil-miktub u japplikaw għal smigħ mill-Kummissjoni fi żmien xahar mid-data tad-dħul fis-seħħ ta’ dan ir-Regolament.

Skont l-Artikolu 21(4) tar-Regolament (KE) Nru 1225/2009, il-partijiet ikkonċernati jistgħu jikkummentaw fuq l-applikazzjoni ta’ dan ir-Regolament fi żmien xahar mid-data tad-dħul fis-seħħ tiegħu.

Artikolu 3

Dan ir-Regolament għandu jidħol fis-seħħ fil-jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.

L-Artikolu 1 ta’ dan ir-Regolament għandu japplika għal perjodu ta’ sitt xhur.

Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha. Magħmul fi Brussell, is-27 ta’ Ġunju 2011. Għall-Kummissjoni Il-President José Manuel BARROSO

(1) ĠU L 343, 22.12.2009, p. 51.

(2) ĠU C 265, 30.9.2010, p. 10.

(3) Recent trends in steel trade and trade-related policy measures, rapport tal-OECD, 2010, DSTI/SU/SC(2010)15, p. 14; China’s Specialty Steel Subsidies: Massive, Pervasive, and Illegal, 2008, rapport mill-iSpeciality Steel Industry of North America, disponibbli fuq http://www.ssina.com/news/releases/pdf_releases/20081014_report.pdf; Chinese government subsidies to the stainless steel industry, 2007, rapport mill-iSpeciality steel industry of North America, disponibbli fuq http://www.ssina.com/news/releases/pdf_releases/chinese_govt_subsidies0407.pdf; kif ukoll The Reform Myth, How China is using state power to create the world's dominant steel industry, The American Iron & Steel Institute, The Steel Manufacturers Association, 2010; http://www.ustr.gov/webfm_send/2694.

(4) Rapporti ta’ hawn fuq mill-iSpeciality Steel Industry of North America b’referenza għall-Għaxar Pjan fuq 5 snin tal-Aġġustament tal-Istruttura Industrijali.

(5) It-tielet Reviżjoni tad-WTO tal-politiki u l-prattiċi kummerċjali taċ-Ċina u l-impatt tagħhom fuq il-funzjonament tas-sistema tan-negozjati kummerċjali multilaterali, WT/TPR/S/230, disponibbli fuq http://www.wto.org/english/tratop_e/tpr_e/tp330_e.htm; kif ukoll It-tieni Reviżjoni tad-WTO tal-politiki u l-prattiċi kummerċjali taċ-Ċina u l-impatt tagħhom fuq il-funzjonament tas-sistema tan-negozjati kummerċjali multilaterali, WT/TPR/S/199, disponibbli fuq: http://www.wto.org/english/tratop_e/tpr_e/tp299_e.htm.

(6) Ara, b’mod partikolari, WT/TPR/S/230, p. 44.

(7) ĠU L 188, 18.7.2009, p. 93.

(8)

Il-Kummissjoni Ewropea Direttorat Ġenerali għall-Kummerċ Direzzjoni H Office Nerv 105 B-1049 Brussell.

ANNESS I (1) Baofeng Steel Group Co.Ltd., Lishui, (2) Changzhou City Lianyi Special Stainless Steel Tube Co.Ltd., Changzhou, (3) Huadi Steel Group Co.Ltd., Wenzhou, (4) Huzhou Fengtai Stainless Steel Pipes Co.Ltd, Huzhou, (5) Huzhou Gaolin Stainless Steel Tube Manufacture Co.Ltd., Huzhou, (6) Huzhou Zhongli Stainless Steel Pipe Co.Ltd., Huzhou, (7) Jiangsu Wujin Stainless Steel Pipe Group Co.Ltd., Beijing, (8) Jiangyin Huachang Stainless Steel Pipe Co.Ltd., Jiangyin (9) Lixue Group Co.Ltd., Ruian, (10) Shanghai Crystal Palace Pipe Co.Ltd., Shanghai, (11) Shanghai Baoluo Stainless Steel Tube Co., Ltd., Shanghai, (12) Shanghai Shangshang Stainless Steel Pipe Co.Ltd., Shanghai, (13) Shanghai Tianbao Stainless Steel Co.Ltd., Shanghai, (14) Shanghai Tianyang Steel Tube Co.Ltd, Shanghai, (15) Wen zZhou Xindeda Stainless Steel Material Co.Ltd., Wenzhou, (16) Wenzhou Baorui Steel Co.Ltd., Wenzhou, (17) Zhejiang Conform Stainless Steel Tube Co.Ltd., Jixing, (18) Zhejiang Easter Steel Pipe Co.Ltd., Jiaxing, (19) Zhejiang Five - Star Steel Tube Manufacturing Co.Ltd., Wenzhou, (20) Zhejiang Guobang Steel Co.Ltd., Lishui, (21) Zhejiang Hengyuan Steel Co.Ltd., Lishui, (22) Zhejiang Jiashang Stainless Steel Co.Ltd., Jiaxing City, (23) Zhejiang Jinxin Stainless Steel Manufacture Co.Ltd., Xiping Town, (24) Zhejiang Jiuli Hi-Tech Metals Co.Ltd., Huzhou, (25) Zhejiang Kanglong Steel Co.Ltd., Lishui, (26) Zhejiang Qiangli Stainless Steel Manufacture Co.Ltd., Xiping Town, (27) Zhejiang Tianbao Industrial Co.Ltd., Wenzhou, (28) Zhejiang Tsingshan Steel Pipe Co.Ltd., Lishui, (29) Zhejiang Yida Special Steel Co.Ltd., Xiping Town.